text:
Täze ýyl baýramçylygynyň öňüsyrasynda ýurduň dürli pudaklarynyň ministrleri paýtagtyň Sergi köşgünde degişme sahnalary bilen çykyş ederler.
Şu günler täze ýyl dabarasy mynasybetli ýurduň ministrleri paýtagtyň Sergi köşgünde degişme sahnalaryny görkezmek üçin repetisiýa geçýärler. Ministrleriň degişme sahnalaryna Türkmenistanyň abraýly režissýorlary režissýorlyk edýärler.
Ýurduň ministrleriniň öz pudaklary bilen bagly bu degişme sahnalaryny görkezmek indi däbe öwrüldi. Şeýle çäre ilkinji gezek 2007-nji ýylda geçirilipdi.
Her ýylyň ahyrynda Ministrler Kabinetiniň 9 sany orunbasarlary, ýagny wise-premýerleri öz garamagyndaky pudaklarynyň ministrleri bilen hökümet derejesinde bellenilýän Täze ýyl agşamynyň dabarasynda degişme sahnalaryny taýýarlaýarlar. Bu baýramçylyk dabarasyna ýurduň iň ýokary gatlaklarynyň wekilleri, şeýle hem Türkmenistandaky daşary ýurt ilçihanalarynyň ilçileri gatnaşýarlar.
Jemi üç sagatlyk aýdym-sazly hökümet derejesindäki Täze ýyl dabarasynda Türkmenistanyň tanymal aýdymçy-sazandalary özleriniň iň bir täze aýdymlary bilen çykyş edýärler. Aýdymlaryň arasynda bolsa ýurduň ministrleri öz pudaklary bilen baglanyşykly taýýarlan degişme sahnalaryny görkezýärler. Elbetde, bu Täze ýyl dabarasy bilen bagly konsert çykyşlary diňe çäkli üýşmeleň ýagdaýda geçirilýär.
Hökümet derejesinde geçirilýän bu Täze ýyl dabarasyndaky degişme sahnalary gaty seresaplylygy talap edýär. Ýerliksiz degişmäniň soňunyň uly betbagtçylyga eltýän ýagdaýlary-da bolýar.
2008-nji ýylyň şeýle dabarasynda ýurduň tanymal diktory Mergen Annamuhammedow özüniň diş agyrysy bilen bagly degişmesi sebäpli ömürlik sahna çykmakdan mahrum edildi.


c: text/html

text:
Anna güni Owganystandaky harby kontingenti düzýän 50 töweregi döwletiň goranmak ministrleri Brýusselde duşuşyk geçirdiler.
Bu duşuşygyň dowamynda Halkara güýçleriniň Owganystandaky gözegçiligi ýerli güýçlere geçirmeginiň plany barada maslahat edildi.
Duşuşygyň başynda NATO-nyň Baş sekretary Anders Fogh Rasmussen çykyş edip, ýaranlygyň Owganystanyň käbir böleklerindäki gözegçiligi ýerli howpsuzlyk güýçlerine geçirilmeginiň bosagasynda durandgyny belledi.
Birleşen Ştatlaryň goranmak sekretary Robert Geýtsiň bellemegine görä bolsa, halkara güýçleriniň “utgaşdyrylmadyk” görnüşde çykarylmagy öňki gazanylan üstünlikleriň üstüne atanak çekip biler.
Owganystanyň prezidenti Hamid Karzaý ýurduň gözegçiligini ýerli güýçlere geçirmek planynyň soňky görnüşini 21-nji martda yglan eder.

robotstxt: allowed

filter: keep


text:
Dünýäniň uly alty ýurdunyň resmileri şu gün Germaniýada Eýranyň ýadro programmasyny ara alyp maslahatlaşmak üçin duşuşýar.
BMG-nyň Howpsuzlyk geňeşiniň hemişelik bäş agzasynyň we Germaniýanyň resmileriniň Frankfurtuň çetindäki duşuşygy Eýranyň baş ýadro gepleşikçisiniň Tähran öz ýadro programmasy baradaky gepleşikler üçin täze teklipler taýýarlady diýen beýanatynyň yzýanyna gabat geldi.
Birleşen Ştatlaryň döwlet departamenti Said Jaliliniň teklibi babatda özünde hiç bir sözüň ýokdugyny, ýöne islendik tagalla “çynlakaý hem özara hormat ruhunda seretjekdigini” aýtdy. Birleşen Ştatlaryň prezidenti Barak Obama Eýrana täze gepleşikler baradaky çagyryşlara jogap üçin aýyň aýagyna çenli möhlet beripdi we ýogsa täze ykdysady sanksiýalara uçrajagyny duýdurypdy.


text:
ÝHHG–niň Habar serişdeleriniň azatlygy meselesi boýunça täze wekili Orsyet Žurnalistler soýuzynyň sekretary Mihail Fedotow bolmagy mümkin.
Ýakynda onuň kandidaturasy şol wezipä dalaşgärleriň sanawyna goşulypdyr. Bu barasynda Fedotowyň özi Azatlyk Radiosyna habar berdi.
Onuň sözlerine görä, şol wezipä Beýik Britaniýadan, Awstriýadan, Bolgariýadan, şeýle-de Bosnýa-Gersogowinadan jemi 5 kandidat hödürlenipdir.
ÝHHG-niň metbugat azatlygy boýunça wekiliniň wezipesi 1997-nji ýylda döredilipdi. Häzir ony Wengriýanyň wekili Mikloş Harasti eýeleýär, onuň ygtyýarlygy geljek ýylyň baharynyň ahyrynda tamamlanýar.


text:
Ýewropa Bileleşiginiň daşary işler ministrleri düýn öz bilelikdäki beýannamasynda Eýrany daşary ýurtlardan berilýän media gepleşikleriniň öňüni almagy we internet senzurasyny bes etmäge çagyrdylar.
Bileleşigiň 27 ministri Tähranyň bu işini ýazgaryp, “bu kabul ederliksiz ýagdaýy togtatmak maksady bilen” özleriniň bu meseleleri yzarlajakdyklaryny aýtdylar.
Bileleşigiň baş diplomaty Katherine Aşton muňa garşy çäre görmek barada entek gelnen bir ýörite kararyň ýoklugyny bildirdi: “Eýranda media gepleşikleri barada bolýan zatlar bizi gaty aladalandyrýar. Näme çäreler görülmelidigi barada entek edilen iş ýok. Ýöne, bilşiňiz ýaly, Eýranda bolýan zatlar bizi aladalandyrýar”.
Aýdylyşyna görä, aýratyn-da Niderlandlar internet we sputnik telefonlaryny senzuralamakda ulanylýan tehnologiýanyň Eýrana eksportynynyň gadagan edilmegini sorapdyr. Birlşen Milletler Guramsy tarapyndan Eýranyň garşysyna berk sanksiýa girizmek baradaky tagallalar hem dowam edýär.
“Eýranyň ýolbaşçysyna öz alyp barýan ugruny üýtgetmegi üçin gysyş görkezmek hakda halkara derejesinde gelinýän ylalaşyk barha artýar” diýip, Birleşen Ştatlaryň Döwlet sekretary Hillary Klinton düýn Waşingtonda aýtdy.
Güýçli sanksiýlar
Eýranyň garşysyna ozal hem girizilen sanksiýalar az däl. Ýöne Tähranyň atom programmasy boýunça alyp barýan işlerini aýan etmegi üçin bu sanksiýalaryň beren netijesi ýok. Şol sebäpden hem Klinton indi güýçli sanksiýalar gerek diýdi.
“Biziň maksadymyz sanksiýalary az-kem artdyrmak däl. Biziň isleýänimiz güýçli sanksiýlar. Bular ýaly sanksiýalary ýola goýmak üçin wagt gerek. Biz öz tagallalarymyzyň giňden goldanylmagy az-kem sabyr edeniňe degýär diýen pikirde” diýip, Klinton aýtdy.
Birleşen Ştatlaryň Eýranyň ýadro programmasyna näme üçin howply diýip garaýanlygyny Hanym Klinton şeýle düşündirdi: “Atom ýaragy Eýranyň terroristik müşderilerini güýçlendirer. Ol ýaraglanyşyk ýaryşyny artdyryp, regiony durnuksyzlaşdyrar. Bu kabul ederlikli zat däl. Bu Birleşen Ştatlar üçin kabul ederliksiz. Ysraýyl üçin kabul ederliksiz. Region üçin kabul ederliksiz. Halkara arkalaşygy üçin kabul edeliksiz. Birleşen Ştatlar özüniň Eýranyň atom ýaragly bolmagyny bökdemek baradaky kararynda berk dur”.


text:
Goşma has atlar bile ýazylýar.
Amangül, Geldimyrat, Almaata, Köneürgenç, Gyzyletrek, Amyderýa, Köpetdag, Syrderýa
Eger-de bile ulanylýan has atlaryň soňkusynyň yzyndan üçünji ýöňkemäniň goşulmasy getirilýan bolsa, onda olar aýry ýazylýar.
Murgap derýasy, Kazbek dagy, Dnepr derýasy
Goşulyp ýazylýan has atlaryň ortasynda ýanaşyp gelýän iki çekimliniň gepleşikde biri düşürilip geplense-de, ýazuwda olar düşürilman ýazylýar.
Basym taýyndan birleşen, fonetik özgerişe sezewar bolan we täze many aňladýan goşma sözler bile ýazylýar
ýekegapan, gözdaňdy, atagzy, bedenterbiýe, gözbagçy, unaş, aýakgap, porsuderman, içigara, agzala, basybalyjy, bäşýyllyk, myhmansöýer, birentek, birneme, birsyhly, gözýetim, saryýagyz.
Goşma jyns atlarda galdyrylyp geplenýän çekimli sesler ýazuwda hem düşürilip ýazylýar.
Durubermek, goýubermek, görübermek, alybermek, gidibermek, turubilmek, duýubilmek ýaly goşma işlikler bile ýazylýar.
Goşma sanlary emele getirýän sözleriň her biri aýratyn ýazylýar.
on bir, on bäş, on dokuz, iki ýüz ýigrimi bäş.
Tirkeş sözleriň aralaryna defis goýlup ýazylýar.
köne-söne, oglan-uşak, gaty-guty, aňry-bäri, düzüm-düzüm, gel-git, otyr-tur, bäş-on.
Iru-giç, azu-köp, gyzu-juwan, keýpi-sapa, ahy-zar ýaly tirkeş sözlerde baglaýjy goşulmalar (u, y, i) sözüň ilkisine goşulyp, onuň yzyndan defis goýlup ýazylýar.
Sypatlaryň öňünden gelip, artyklyk derejesini ýasaýan m, p, s seslerine gutarýan bölekler bilen sypatlaryň aralaryna defis goýlup ýazylýar.
göm-gök, gas-gaty, dos-dogry, ap-ak, gyp-gyzyl.
Gaýtalanyp gelýän sözleriň aralygyndaky -a, -e, -ba, -be, -da, -de, -dan, -den, -ma, -me, -ha, -hä ýaly goşulmalar sözüň ilkisine goşulyp, onuň yzyndan defis goýlup ýazylýar.
basa-bas, göçe-göç, ýylba-ýyl, günbe-gün, obama-oba, öýme-öý, gütde-güt, alha-al, sürhä-sür, tizden-tiz.
Bir sözüň iki gezek gaýtalanmagy we soňkusyna -dan, -den goşulmagy bilen ýasalan tirkeş hallaryň arasyna defis goýlup ýazylýar.
ýyl-ýyldan, gün-günden.


text:
Şu gün Orsýetiň Kaliningrad oblastyndaky raketa hüjüminiň öňüni alyş sistemasyna “Woronež-DM” kysymly täze radiolokasiýa sistemasy goşuldy.
Bu baradaky degişli buýrugy şol bölümde duran ýerinden Orsýetiň prezidenti Dmitriý Medwedew berdi.
Prezident Medwedew muňa Günbatar döwletleri NATO-nyň öz raketadan goranyş sistemasyny giňeltmesine Orsýetiň mynasyp jogap bermäge taýýardygy hökmünde düşünip bilerler” diýip, öz çykyşynda belledi.
Ol Kaliningraddaky bu stansiýany umumy raketa howplaryna garşy ulanyp boljakdygyny nygtady.


text:
Amerikanyň Birleşen Ştatlarynyň öňki Goranmak sekretary Robert Gates özüniň täze kitabynda prezident Barak Obamanyň Owganystandaky öz uruş strategiýasyna ynamynyň ýetmezçilik edýändigini aýdýar.
“Borç: Uruş sekretarynyň ýatlamalary” atly bu kitap öňümizdäki hepde çapdan çykmaly, ýöne ýatlamalaryň bir bölegi sişenbe güni amerikan metbugatynda peýda boldy.
Gates kitabynda Obama öz administrasiýasynyň owgan strategiýasyny üstünlikli durmuşa geçirjekdigine şübheli garaýardy we ol başga saýlamalar hödürleýän harbylara ynamsyzdy diýip ýazýar.
Şeýle-de ABŞ-nyň öňki Goranmak sekretary Obama general David Petraeusa ynanmaýardy diýýär. General Petraeus 2010-2011-nji ýyllarda Owganystanda ABŞ-nyň harby komandiri wezipesinde işläpdi. Gates Obamanyň Owganystanyň prezidenti Hamid Karzaýa “çydap bilmeýändigini” hem sözüniň üstüne goşýar.


text:
Saud Arabystanynyň bildirmegine görä, eýranlylaryň haç zyýaratyndan mahrum edilmeginiň bar jogapkärçiligi Tähranyň boýnunadyr.
Eýran bu ýyl öz raýatlarynyň haç zyýaraty üçin Saud Arabystanyna gitmejekdigini mälim etdi.
Habarçylaryň ýazmagyna görä, geçen ýylky haç zyýaratynda 2426 adamyň heläk bolan pajygasyndan soň iki ýurduň arasyndaky gatnaşyklar barha dartgynlaşmagyny dowam edýär.
Saud Arabystany, Eýranyň bu kararyny berk ýazgaryp, Tähranyň bu tutumyna syýasy maksatly diýip baha berdi.
Eýran geçen sentýabr aýynda Minada bolan pajygaly basa-baslygyň Saud Arabystanynyň hökümetiniň "geleňsizligi" sebäpli bolandygyny we şol pajygada 464 eýranlynyň heläk bolandygyny aýdýar.
Eýranyň medeniýet we yslam galkynyşy ministri Ali Jannati Saud Arabystany bilen ençe aýlap dowam eden gepleşikleriň maksadynyň haç zyýaratçylarynyň howpsuzlygyny wagtynda doly üpjün etmekden ybarat bolandygyna ünsi çekýär. Ministriň aýtmagyna görä, Saud hökümeti tarapyndan bolsa bu ugurda hiç hili kepillik berlenok.
Ministr "Biz elimizden gelenini etdik. Ýöne saudlylar ylalaşygy bozdular" diýipdir.
Ministr Jannatiniň beýannamasyny ýaýradan IRNA habar gullugy şeýlelikde bu ugurda "ilkinji kararyň bardygyny" ýaňzydanam bolsa, habarçylar haç sapary barasynda ahyrky kararyň entek kabul edilmändigini bildirýärler.
Şaýy ybadatlary
”Saud Press” habar gullugynyň maglumatyna görä, Riýad hökümeti düşünişmezlik sebäpli Eýrany günäkärlemek bilen bir hatarda, zyýaratçylaryň haýsy ýurduň raýatydygyna garamazdan, bütin dünýäniň musulmanlaryny mukaddes Mekgede we Medinede myhman almaga taýýardygyny aýan edýär.
Saud Arabystanynyň Haç ministrligi bu beýannamanyň üstüni şeýle ýetirýär: "Hatda Tähran bilen diplomatiki gatnaşyklaryň ýatyrylmagyna garamazdan, gepleşikler üçin Eýranyň resmilerine wiza berildi".
Ministrligiň maglumatyna görä, Tähran hökümeti haç zyýaraty üçin wizalaryň Eýranda berilmegini talap edýär. Tähran şeýle-de mundan beýläk haç wagtynda howa gatnawynyň ikitaraplaýyn ýola goýulmagyny isleýär.
Eýranyň talaplarynyň ýene biri hem haç zyýaraty mahalynda eýranlylara şaýy ybadatlarynyň berjaý edilmegi üçin ýörite rugsadyň berilmegidir.
Sünni saud hökümeti bolsa, muňa jogap edip, ol ýerde öz ilçihanasynyň ýokdugyna garamazdan, eýranlylaryň Tähranda wizalary Internediň üsti bilen alyp biljekdigini aýdýar. Ýöne şol bir wagtyň özünde hem Eýranyň ”Milli howaýollar” firmasynyň haç gatnawyna gatnaşmagynyň "ikitaraplaýyn ylalaşylan halkara şertnama gabat gelmeýändigini" tekrarlaýar.
Şaýy ybadatlary barasynda bolsa olaryň aýratynlykda berjaý edilmeginiň başga musulmanlaryň haç zyýaratyna päsgelçilik döredip biljekdigi ýaňzydylypdyr.
Saud hökümetiniň bildirmegine görä, eýranlylaryň haç saparyndan mahrum edilmeginde bar günä Tähranyň boýnuna düşýär.
Iki ýurduň arasyndaky dartgynlylyk, ýanwar aýynda Sawud Arabystanynda şaýy ruhanysy Nimr al-Nimri ölüm jezasyna çekilenden soňra, aç-açan duşmançylyga öwrüldi. Şondan soň Saud Arabystanynyň Tährandaky ilçihanasy ýapyldy we iki ýurduň arasyndaky diplomatik gatnaşyklar hem düýbünden kesildi.
Mundan başga-da Siriýa bilen Ýemendäki söweşlerde bu iki ýurt garşylykly taraplary goldaýarlar. Fewral aýyndan bäri bu iki ýurduň arasyndaky diplomatik gatnaşyklary, araçy hökmünde, Şweýsariýanyň ilçihanalary berjaý edýär.
Ministr Jannati bolsa Saud Arabystanyna haç sapary üçin wizalaryň Şweýsariýanyň ilçihanasyndan alynmagyna rugsat berilmeýändigini aýdýar.


text:
23-nji ýanwarda ir bilen jygyllyk bazaryna barýan Dursun daýza: “Şu gün jygyllygyň iň soňky güni” diýip, jygyllyk bazaryna gatnaýan hususy awtobusa mündi.
Jygyllyk bazarynyň göçürilýändigi baradaky gürrüňler geçen ýylyň awgust aýlarynda ýaýrapdy. Muňa sebäp bolan ýagdaý jygyllyk bazaryndan birnäçe kilometr uzaklykda, “Çoganlynyň daçalary” diýlip atlandyrylýan ýerde gurlan täze, “Altyn Asyr” bazarynyň gurluşygydy. Bu gurluşyk geçen ýylyň oktýabr aýynda Türkmenistanyň Garaşsyzlygynyň baýramyna gabatlanyp tamamlanmalydy.
Dursun daýza jygyllykda köne eşikleri, gap-gaçlary satýar. Onuň özüniň gürrüň bermegine görä, ol kim gerekmejek zadyny getirse, şony hem satýar. Her bazar güni Dursun daýza bazardaky oturan ýeri üçin 2 manat töleýär. Bu tölegi tölemäge onuň söwdasy mümkinçilik berýär.
Häzirki jygyllykda diňe hepdäniň üçünji, dördünji, şenbe we ýekşenbe günleri bazar bolýar. Emma täze açyljak bazarda welin, söwdanyň her gün boljakdygyny Dursun daýza aýdýar: “Her günem 10 manat tölemeli diýip aýtdylar. Bu töleg meniň ýaly ownuk söwda bilen meşgullanýan söwdagärler üçin köp bolýar”.
Häzirki jygyllykda ýagynly günler palçykda, gurak günler tozanyň, gumuň içinde söwda edilýär. Bu bazarda sanitariýa–gigiýena boýunça şertler ýok. Şonuň üçin bu bazaryň göçürilmegi gowy iş hökmünde garşylanýar.
Emma bazaryň göçürilmegi söwdagärler we müşderiler üçin birnäçe howatyrlanmalary döredýär. Ownuk söwdagärleri täze açyljak bazarda özleri üçin söwda şertleriniň bolmazlygynyň ähtimallygy howatyrlandyrýan bolsa, müşderileri täze bazara barmak üçin ýol nyrhynyň ýene-de galmagynyň ähtimallygy biynjalyk edýär.
Benziniň bahasynyň gymmatlamagy bilen jygyllyga barýan hususy awtobuslaryň ýol kireýi gymmatlap, 40 teňňeden 1 manada ýetipdi. Jygyllyk bazaryndan uzakda ýerleşýän täze açyljak bazara kireý puluň 2 manada çenli galmagynyň ähtimallygyndan aşgabatlylar aladalanýarlar.
Jygyllyk bazarynda täze “Altyn Asyr” bazarynyň açylýandygy barada bildiriş asylyp goýuldy. Ol bildirişde her bir söwdagäriň konteýnerlerini hem-de bazaryň ammarlaryndaky harytlaryny aýyrmak talap edilýär.
Kimsäge toý-baýram, kimsäge zulum
Jygyllyk bazarynda konteýnerde söwda edýän 25 ýaşly telekeçi Arslanyň aýtmagyna görä, häzir konteýnerleriň bahasy iki ýüz amerikan dollaryna gelipdir. “Ony hem satyp bilseň” diýip, ol sözüne goşdy.
Arslan geçen ýyl täze bazardan ini 3 metr, uzynlygy 4 metr bolan söwda nokadyny 38 müň dollara satyn alypdyr. Onuň aýtmagyna görä, häzir şolar ýaly ölçegdäki söwda nokadynyň bahasy 63 müň dollara ýetipdir.
“Şunuň ýaly söwda nokatlarynyň ilkibaşdaky bahasy erbet däldi. Sebäbi şol söwda nokady 20 ýyllyk kärendesine berilýär. Onsoň, her aý üçin kärende puluny hasaplap görseň, söwda nokadynyň bahasy gymmat bolanok. Meniň konteýnerimiň garşysyndaky konteýnerde söwda edýän gelin häzir kärende üçin her aýda 800 manat töleýär. Elbetde, 63 müň dollar örän gymmat” diýip, Arslan aýtdy.
Jygyllyk bazarynyň göçürilmegi bilen bu bazar bir aýlap işlemez diýip söwdagärler howatyrlanýarlar. Beýle ýagdaýda köp söwdagärleriň söwdasyna zeper ýetmeginiň ähtimaldygyny Arslan aýdýar.
“Bizde bir zat açjak bolsalar, elmydama şeýle. Ilki bilen gurluşygy doly tamamlap, soň açsalar hem boljak. Entäk taýýar däl bazara göçürjek bolup durlar. Sebäbi ýokardaky wezipeli kişiler täze bazaryň açylyş dabarasyny geçirjek bolup howlugýarlar. 1-2 sagatlyk dabaranyň adamlaryň söwdasyny nähili zyýan getirjekdigi ýolbaşçylary gyzyklandyranok” diýip, Arslan öz nägileligini bildirdi.
Jygyllyk bazarynyň soňky söwda gününden dolanyp gelen Dursun daýza: “Bazaryň göçüriljegi şu gezek çyn. Täze bazarda bolsa biz ýaly söwdagärlere söwda etmek üçin mümkinçilikleriň boljakdygy nämälim. Indi, biziň ýaly ownuk söwda bilen meşgullanýanlar näme etmeli bolarlarka?” diýip, gaýga batyp gepledi.
Jygyllyk bazarynda hepdäniň çarşenbe güni lomaý söwda güni hasaplanýar. Hepdäniň ýekşenbe günleri bu bazaryň müşderileri köp. Jygyllyga diňe Aşgabadyň ýaşaýjylary däl, eýsem Türkmenistanyň beýleki welaýatlaryndan hem gelip söwda edýänler kän. Başgaça aýdylanda, jygyllyga barýan hususy awtobuslaryň atlaryndan Türkmenistanyň geografiýasyny öwrenibermeli.
Myrat Gurbanow Azatlyk Radiosynyň Aşgabatdaky habarçysy.


text:
Owganystanyň paýtagtynda bomba partlamasy boldy. NATO-nyň ýolbaşcylygyndaky halkara koalisiýasy bu partlamada NATO-nyň Owganystanda hakyna tutulan iki sany raýat işgäriniň wepat bolandygyny aýtdy. Kabulda duşenbe güni bolan bu partlamanyň jogapkärçiligini “Hizb-i-Islami” söweşiji topary öz üstüne aldy.
Polisiýanyň metbugat-wekili Haşmat Stanikzaý hüjümçiniň içi bombaly awtoulagy Pul-i-Çarkhi türmesiniň golaýynda NATO-nyň ulaglaryna baryp urandygyny aýtdy. Polisiýanyň aýtmagyna görä, Owganystanyň raýatlaryndan azyndan ýedi adam ýaralanypdyr.
NATO-nyň ýolbaşçylygyndaky halkara koalisiýasynyň Owganystandaky soňky ýylynyň dowamynda “Talyban” öz hüjümlerini güýçlendirdi.


text:
Azerbýajanyň häkimiýetleri ýurduň Daglyk-Garabag regionynda bolan ok atyşygyň netijesinde bir harby ofiseriniň öldürilendigini habar berýärler.
Azerbaýjanyň Goranmak ministrliginiň 7-nji dekabrda ýaýradan beýanatyna görä, gürrüňi edilýän çaknyşyklarda leýtenant Abdulla Mollaýew agyr ýaralanypdyr we keselhanada aradan çykypdyr.
Azeri ministrliginiň beýanatynda ok atyşygyň haçan bolandygy barada takyk maglumat berilmeýär.
Emma bu beýanat, ýurduň ykrar edilmedik Daglyk-Garabag sebitiniň separatist häkimiýeti, olaryň aýtmagyna görä, “Azerbaýjanyň diwersiýa we aňtaw topary tarapyndan” özleriniň bir esgeriniň öldürilendigini aýdandan üç gün soň ýaýradyldy.
1990-njy ýyllaryň başynda bolan uruş döwründe ermeniler tarapyndan goldanylýan separatistler ilatynyň aglabasy ermenilerden ybarat Daglyk-Garabag sebitini ele geçirdiler. Şol uruşda 30 müň çemesi adam heläk bolupdy.


text:
Ýekşenbe güni Orsýetiň prezidenti Dimitriý Medwedew tussaglykdaky tanymal biznesmen Mihail Hodorkowskiniň öz jenaýatlaryny doly boýun almadyk halatynda onuň günäsini geçip bilmejekdigini aýtdy.
Prezident Medwedew, jenap Hodorkowskiniň galp pul ýuwuşlyklarynda we salgyt galplyklarynda bildirilýän aýyplamalary boýun almalydygyny mälim etdi.
Häzirki wagt bu gürrüňi edilýän aýyplamalar boýunça sekiz ýyllyk türme tussaglygynda oturan Hodarkowskä garşy ýene täze aýyplamalar boýunça sud-derňew işleri alnyp barylýar.


text:
3-nji oktýabrda Türkmenistanda Prezident Gurbanguly Berdimuhamedowyň gatnaşmagynda Milli tokaý maksatnamasyny durmuşa geçirmegiň nobatdaky tapgyry hökmünde bag ekmek möwsüminiň güýzki tapgyryna badalga berildi.
Häzirki köpçülikleýin çäre diňe bir däp bolan çäre bolman, eýsem-de, milletiň Lideriniň BMG-niň belent münberinden beýan eden ekologiýa başlangyçlarynyň ählihalk goldawyna eýe bolýandygynyň nyşanyna, tebigy serişdeleriň goralmagynyň hem-de Ýer ýüzünde durnukly ösüşiň bähbidine umumy asylly işe hakyky goşant hökmünde ýurdumyzda ýaýbaňlandyrylan şeýle uly möçberli we yzygiderli işleriň nusgasyna öwrüldi.
Prezident Gurbanguly Berdimuhamedowyň ýörite Kararyna laýyklykda 2015-nji ýylda 3 million düýp bag nahalyny, şol sanda ministrlikler we pudak edaralary hem-de paýtagtyň häkimligi tarapyndan 1,5 million düýp nahal ekmek meýilleşdirildi. Şu ýylyň ýazynda ýaş bag nahallarynyň 1 million 670 müňden gowrak düýbi oturdyldy.
Häzirki wagtda ekilen baglaryň köp bölegini pürli görnüşler bolan sosna, tuýa, serwiniň dürli görnüşleri we beýlekiler düzýär. Ýabany miweli görnüşlere — haýwanlar we guşlar üçin özboluşly iýimlik binýadyna aýratyn üns berilýär. Soňky ýyllarda köp babatda şonuň netijesinde Köpetdagyň eteklerinde haýwanlaryň dürli görnüşleriniň, aýratyn-da, süýdemdirijileriň sanynyň örän artandygy göze ilýär. Olaryň arasynda Türkmenistanyň Gyzyl kitabyna girizilen seýrek we ýitip barýan görnüşleri az däldir. Guşlaryň dürli görnüşleriniň sany hem köpelýär.
Bagy-bossanlyga büremek çäresiniň möçberlerini nazarda tutup hem-de ýokary hilli nahallara barha artýan islegi kanagatlandyrmak maksady bilen, ýurdumyzda ony taýýarlamagyň öňdebaryjy täze usullary ornaşdyrylýar. Kök ulgamy ýapyk bolan nahallar hem-de iri ölçegli nahallar ýetişdirilýär. Tokaý-seýilgäh zolagynyň damjalaýyn suwarmak ýaly öňdebaryjy tehnologiýalaryň işjeň ornaşdyrylmagy bilen birwagtda döredilmegi möhümdir. Suwarmagyň şeýle usuly suwy tygşytly sarp etmäge mümkinçilik berýär, ony zerur bolan mineral dökünleri peýdalanmak bilen gerek ýerlerine gönükdirmäge ýardam edýär. Tokaýlyklary döretmek boýunça işler ýurdumyzyň welaýatlarynda işjeň alnyp barylýar. Welaýatlaryň her birinde şu möwsümde 525,6 müň töweregi düýp bag nahallary ekiler.
Prezident Gurbanguly Berdimuhamedowyň dünýä derejesindäki maslahatlarda, şol sanda BMG-niň Bas Assambleýasynyň 70-nji mejlisinde öňe süren wajyp teklipleri hem daşky gurşawy hemmetaraplaýyn goramaga, adamlaryň durmuşy üçin has amatly şertleri üpjün etmäge gönükdirilendir. Halkara jemgyýetçiliginiň giň goldawyna eýe bolup, bu teklipler bilelikdäki halkara ekologiýa taslamalary we maksatnamalary üçin oňat esas bolup hyzmat edýär.
Häzir tutuş adamzat üçin uly ähmiýeti bolan daşky gurşawy goramagyň bar bolan meselelerini çözmekde Türkmenistanyň uly goşandy ykrar edilýär. Munuň özi, ilkinji nobatda, howanyň üýtgemegine, toprak-suw serişdelerini aýawly peýdalanmaga, çölleşmäge garşy göreşmäge, topragyň zaýalanmagynyň öňüni almaga, deňiz gurşawyny hem-de Hazar deňziniň biologik köpdürlüligini goramaga we ençeme beýleki ugurlara degişlidir.
Ir bilen ýowara gatnaşýan köp sanly adamlar paýtagtymyzyň günorta bölegine, Türkmenistanyň ministrlikleriniň we pudak edaralarynyň birnäçesiniň täze dolandyryş edaralaryndan hem-de ajaýyp “Ýyldyz” myhmanhanasyndan uzakda bolmadyk ýere ýygnandylar. Bu gün hut şu ýerden uly möçberli nobatdaky bag ekmek möwsümi badalga aldy.
Milletiň Lideri ilkinji bag nahalyny oturdyp, bag ekmek möwsümine badalga berýär. Türkmenistanyň Prezidentiniň yzýany bilen ýowara gatnaşýan beýleki adamlar hem ýaş agaç nahallaryny oturtdylar.
Milletiň Lideri ýurdumyzda ýaýbaňlandyrylan bagy-bossanlyga büremek maksatnamasyny durmuşa geçirmäge köpçülikleýin gatnaşmagyň ähmiýetine ýokary baha berip, ekilen baglara soňra ideg etmek meselelerine örän jogapkärli çemeleşmegiň wajypdygyny hemişe nygtaýar.
Bu ýerlerde gurnalan ak öýleriň we bassyrmalaryň ýanyndaky meýdançalarda döredijilik toparlarynyň ýerine ýetirmeginde ýaňlanan aýdym-sazlar häzirki çärä gatnaşyjylaryň ruhubelentligini artdyrdy. Medeniýet we sungat ussatlary Berkarar döwletimiziň bagtyýarlyk döwründe mähriban Watanymyzyň gazanan ägirt uly üstünliklerini wasp etdiler.
Soňra döwlet Baştutany bu ýere ýygnananlaryň ählisine bag ekmek çäresi tamamlanandan soň, ýowary dowam etmek üçin öz iş ýerlerine barmagy teklip etdi.
Türkmen topragyna hakyky perzentlik söýgini terbiýelän baýramçylyk derejesindäki bu uly çäre bu gün tutuş ýurdumyzda ýaýbaňlandyryldy. Bag ekmek işlerine jemi 300 müňden gowrak türkmenistanlylar gatnaşdy. Möwsümiň barşynda şu gün pürli we beýleki görnüşli baglaryň 289 müňden gowrak düýbi ekildi, şeýle hem ozal ekilen 1 million 153 müňden gowrak baglara ideg edildi.


text:
21-nji martda dört şäherdäki oýunlar bilen Türkmenistanyň futbol boýunça çempionatynyň ýokary ligasynda 3-nji tapgyr bat aldy.
Ilkinji duşuşyk Türkmenbaşyda geçirildi. Ýaryş tablisasynda öňde barýan “Şagadam” ýurduň häzirki çempiony “Altyn asyry” kabul etdi. Häzire çenli utuk ýitirmedik toparlaryň dartgynly göreşde geçen duşuşygy 0:0 hasabynda tamamlandy.
Şeýlelikde, Baýramalyda Marynyň iki toparynyň arasynda geçen oýunda “Merwe” ýaryş tablisasynda öňe çykmaga mümkinçilik döredi. Ýöne “Energetik” ýiti garşylyk görkezdi. Has beteri 60-njy minutda Kerim Hojaberdiýew öz toparyny öňe çykardy. “Merwe” ýeňiş gazanmag-a däl, hasaby deňlemegem zordan başartdy. Duşuşygyň tamamlanmagyna 4 minut galanda Toýly Goçnazarow gutarnykly hasaby goýdy — 1:1.
Şol bir wagtda Aşgabatda HTTU öz meýdanynda “Daşogzy” kabul etdi. Ýer eýeleriniň artykmaçlygynda geçen oýun 1:0 hasabynda tamamlandy.Pökgini 6-njy minutda Dawid Sarkisow geçirdi. HTTU hasaby artdyryp hem biljekdi. Ýöne 62-nji minutda Muhammet Astanow 11 metrlik urgyny dürs ýerine ýetirip bilmedi. Netijede HTTU 6 utuk toplap, öňdebaryjylara has ýakynlady. “Balkan” hem bu tapgyrdan soň 6 utuk toplady. Topar Balkanabatda 1:0 hasabynda “Aşgabatdan” üstün çykdy. Ýeňiş pökgüsini 53-nji minutda Aşyrgeldi Ylýasow geçirdi. Aşgabatlylaryň ikinji ýarymda bir adam az bolup oýnandyklaryny hem bellemek gerek. birinji ýarymyň goşmaça wagtynda Mihail Muhammedow oýundan çykaryldy.
3-nji tapgyr 22-nji martda “Ahal” — “Hazyna” duşuşygy bilen jemlener.


text:
21-nji sentýabrda Aşgabatda XI Halkara kitap sergi-ýarmarkasy açyldy.
Türkmen mediasy bu ýarmarkanyň Türkmen döwlet neşirýat gullugy we Söwda-senagat palatasy tarapyndan, ýurt garaşsyzlygynyň 25 ýyllygyna bagyşlanyp gurnalandygyny habar berýär.
Bu sergi-ýarmarkanyň açylan güni türkmen paýtagtynda 17-nji sentýabrda açylan täze halkara howa menziline bagyşlanyp taýýarlanan kitabyň hem çap edilendigi habar berildi.
Azatlyk radiosy XI Halkara kitap sergi-ýarmarkasyna baryp gören aşgabatly ýazyjy Amanmyrat Bugaýew bilen söhbetdeş bolup, bu çäräniň öňki ýyllardaky kitap-sergi ýarmarkalaryndan tapawudy, şeýle-de onuň başga ýurtlar bilen medeni hyzmatdaşlygy ösdürmekdäki praktiki ähmiýeti barada söhbetdeş boldy.


text:
Köp ýagdaýlarda häzirki wagt haýsy ýurtda okaýandygyna garamazdan, talyplar maliýe hemaýatana arza berip bilýärler. Eger-de kimdir biri okaýan uniwersitetiniň berýän maliýe hemaýatyny almak isleýän bolsa, onda ol munuň üçin degişli resminamalary hödürlemeli bolar.
Eger-de talyp okuwdaky görkezýän üstünlikleri üçin, maliýe hemaýatyny almak isleýän bolsa, onda ol, elbetde, okuw bahalaryny hödürlemeli bolar. Eger-de talyp hajat zerurýetleri sebäpli kömek almak isleýän bolsa, onda ol özüniň maliýe ýagdaýy baradaky resminamalaryny görkezmelidir. Bu resminamalary ugratmak üçin, talybyň şol wagtda nirede ýaşaýandygy onçakly bir möhüm hem däl.
Käbir kollejlerde talyplar maliýe kömegi baradaky resminamany her ýylda täzeden tabşyrmaga borçludyr
. Bu talybyň bir ýylyň dowamynda gazanan üstünliklerini we onuň maliýe ýagdaýynyň özgermegini anyklamak üçin niýetlenendir. Muny ABŞ-nyň özünde hem amala aşyryp bolýar, ýagny munuň üçin Türkmenistanda bolmaga zerurlyk ýok.
Islendik maliýe hemaýatyna arza tabşyrmazdan ozal, onuň ähli şertlerini anyk we doly öwrenmeli. Olaryň käbiri talybyň şol wagt Türkmenistanda bolmagyny talap edip biler.
ABŞ-nyň hökümetiniň hödürleýän okuw programmalary köplenç belli bir regionyň ýaşaýjylaryna niýetlenendir. Şonuň üçin talybyň häzirki wagtda şol regionyň raýaty bolmagy şert bolup biler. Ýagny, onuň Türkmenistanda bolmagy hökmany şert däl, eýsem ol Türkmenistanyň raýaty bolmalydyr.
Eger-de haýsydyr bir maliýe hemaýatyny hödürleýän programma boýunça soraglaryňyz bar bolsa, onda şol programanyň wekilleri bilen habarlaşyp bolar. Eger-de olara düşnükli we açyk görnüşde hat ýazylsa, onda programmanyň wekilleri uly höwes bilen size jogap bererler.
Jessica Stahl VOA-da Sosial media redaktory. Ol şu blogy Azatlyk Radiosynyň Türkmen gullugynyň websaýtynyň okyjylary üçin ýazdy.


text:
Yslamçylaryň müňlerçe tarapdary protest geçirmek üçin Kairiň merkezine toplanýar.
"Musulman doganlygy" olary anna güni, juma namazyndan soň, metjitlerden köçelere çykyp, anna gaharyny beýan etmäge çagyrdy.
"Musulman doganlygynyň" bu çagyryşy häkimiýetleriň çarşenbe güni bolan çaknyşyklarda ölen adamlaryň sanynyň 620-den geçýändigini aýdan wagtyna gabat geldi.
Paýtagtyň daş-töweregine polisiýanyň bronly maşynlary ýerleşdirildi.
Suez kanalynyň Ismailiýa şäherinde polisiýa penşenbe güni yslamçy prezident Muhammad Morsiniň dört goldawçysyny atyp öldürdi.


text:
Hökümetara Awiasiýa komitetiniň (HAK) spesialistleri hem Orsýetde bu işe gatnaşmak isleýän beýleki guramalaryň hünärmenleri Türkiýedäky ýangyny söndürmek işine gatnaşan KA-32 kysymly dikuçaryň heläkçilige uçramagy bilen bagly derňewe gatnaşarlar.
Bu barada HAK-yň internet sahypasynda çap edilen beýanatda aýdylýar.
Nefteýuganskyň Birleşen Awiaotrýadynyň eýeçiliginde bolan bu dikuçar 9-njy awgustda Türkiýede tokaýdaky ýangyny söndürmek işlerine gatnaşanda daga süsňäp urup, ýere gaçypdy.
Bu heläkçilikde 5 adam öldi. Olardan üçüsi rus raýaty.
Heläkçilige goýy tüssäniň sebäp bolandygy çaklanýar.


text:
Ukrainanyň, Orsýetiň, Germaniýanyň we Fransiýany baýry diplomatlary 13-nji fewralda Mýunhende duşuşyp, gündogar Ukrainada «Minsk -2» şertnamasynyň ýerine ýetirilişi baradaky ýagdaýy maslahatlaşdy.
Bu duşuşyk Mýunhendäki Howpsuzlyk konferensiýasynyň gapdalynda geçirildi. Kiýew güýçleri bilen Orsýet tarapyndan goldanylýan separtistleriň arasyndaky uruş 2014-nji ýylyň aprelinden bäri 9 müňden gowrak adamy öldürdi.
2015-nji ýylyň sentýabryndaky ýaraşyk söweşi mazaly kiparlatdy, emma Minsk şertnamasynyň köp aspekti ýerine ýetirilmedi.
Bu ylalaşyk Donetsk we Luhansk regionlarynyň separatistleriň elinde saklanylýan ýerlerinde ukrain kanunçylygy esasynda saýlaw geçirmäge, daşary ýurt güýçleriniň çykarylmagyna, Orsýet bilen serhediň ukrain kontrollugyna gaýtarylyp berilmegine we beýlekilere çagyrýar.


text:
Azatlyk Radiosynyň “Dünýä türkmenleri” atly nobatdaky gepleşiginde Saud Arabystanynda din ugrundan magistrlik derejesi üçin okap ýören ildeşimiz bilen onuň bosgunlyk meselesi bilen bagly başdan geçiren wakalary barada söhbet edilýär.
Mundan daşary, Siriýadaky türkmenleriň ýerli jemgyýetiniň Türkiýedäki wekilhanasynyň ýolbaşçysy Muhtar Muhammed bilen siriýaly türkmenleriň soňky ýagdaýlary hakynda gürrüň edilýär.
Şeýle-de, bu gepleşikde owgan türkmenlerinden asly anthoýly bolup, häzirki wagt paýtagt Kabulda ýaşaýan ýaş bagşy Muhammed Baba-Sadygyň Azatlyk Radiosyna iberen aýdymy-da diňleýjilere hödürlenýär.


text:
Gürjüstan we Eýran iki ýurduň arasyndaky ykdysady hyzmatdaşlygyň çuňlaşmagyna ýokary baha berdi.
Eýranyň daşary işler ministri Manuçehr Mottaki Gürjüstana iki günlük saparynyň başynda çykyp gürläp, iki ýurduň arasyndaky taryhy ýakyn gatnaşyklaryň dikeldilýändigini, şol sanda bu iki ýurduň arasyndaky wiza talabynyň hem ýatyrylýandygyny aýtdy.
Gürjüstanyň daşary işler ministri Grigol Waçadze Eýran bilen Gürjüstanyň arasyndaky gatnaşygyň ykdysady pudakda mazaly ilerländigini aýtdy.
Ol söwdanyň ösýändigini we Gürjüstana has kän eýranly syýahatçynyň gelýändigini belledi.
Mottaki şu gün Batumide Eýranyň konsullugyny açmaly.


text:
Prezident W.Putiniň edarasy Orsýetiň Ukrainanyň Krym regionynyň Orsýete tarapdar premýer-ministri Sergeý Aksynowyň parahatçylygy gorap saklamak babatdaky goldaw talabyny eşitmezlik edip bilmejegini aýtdy.
Kreml Aksynowyň kömek baradaky haýyşyna bir sagat wagt içinde, şeýle beýanat etmek bilen jogap berdi: «Orsýet bu talaby ünssüz galdyrmaz.»
Aksynow Putinden şenbe güni irden kömek sorady. Ol mundan öň Krymdaky harbylaryň, polisiýanyň, serhet goragçylarynyň, howpsuzlyk gulluklarynyň ähli agzasynyň diňe öz buýrugyna gulak asmalydygyny yglan etdi. Şeýle-de ol bu ýagdaý bilen ylalaşmaýan komandirleriň işden çekilmelidigini, ýagny wezipelerini terk etmelidiklerini aýtdy.
Ukrainanyň premýer-ministri Arseniý Ýatsenýuk bolsa Kiýewde şenbe güni Orsýetiň Krymdaky harby hereketlerini togtatmagyna çagyrýan täze beýanat ýaýratdy.
Anna güni rus goşunlarydyr diýip oýlanylýan ýaragly adamlar Krymyň esasy uçar meýdanlaryna ýerleşdirildi. Şu arada Orsýetiň transport uçarynyň gije Kryma ýüzlerçe rus esgerini getirendigi barada habarlar ýaýrady.
Şeýle-de Ýatsenýuk Ukrainanyň Orsýetiň «prowokasiýalaryna» güýç bilen jogap bermekden ýüz öwürýändigini aýtdy.
Ýatsenýuk telewideniýede görkezilen hökümet maslahatynda çykyş edip, “Orsýetiň goşunlarynyň ukrain topragynda ýerliksiz bolmasynyň bir prowakasiýadygyny we Orsýetiň Ukraina güýç bilen jogap berdirjek bolup eden synanyşygynyň başa barmandygyny» aýtdy.
Waşingtonyň reaksiýasy
ABŞ-nyň presidenti Obama Ak tamda ýörite metbugat ýygnagyny geçirip, «eger Orsýet Ukraina harby interwensiýa etse, munuň Moskwa gymmat düşjegini» aýtdy.
"Emma muňa garamazdan, biz indi Orsýet federasiýasynyň Ukrainanyň içinde edýän harby hereketleri barada gelip gowuşýan habarlardan çün alada galýarys. Orsýetiň Ukraina bilen taryhy gatnaşyklary bar, şol sanda medeni, ykdysady gatnaşyklary we Krymda harby desgalary bar. Emma Ukrainanyň özbaşdaklygynyň we toprak bitewiliginiň islendik görnüşdäki bozulmagy örän durnuksyzlaşdyryjy bolar» diýip, Obama aýtdy.
Obama Waşingtonyň we onuň ýaranlarynyň Orsýetiň Krymdaky harby interwensiýasyna garşy nähili reaksiýa görkezjegi barada anyk bir zat aýtmady.
Emma ABŞ-nyň uly derejeli resmisi prezident Barak Obama, eger rus harbylary Ukraina girse, iýunda Soçide geçmeli 8-ler toparynyň sammitini boýkot edip biler diýdi.
Adynyň aýdylmazlygyny soran resmi eger rus güýçleri Ukrainanyň Krym ýarymadasyna harby interwensiýa etse, Obamany, britan, fransuz, italiýan we german liderlerini senagat taýdan ösen 8 ýurduň sammite gatnaşýan beýleki ýolbaşçylarynyň arasynda görmek kyn bolar diýdi.
Şeýle-de ol resmi Obama adminstrasiýasynyň Orsýet bilen söwda we ykdysady gatnaşyklary ýokarlandyrmak baradaky gepleşikleri dowam etmelimi ýa ýok diýen meselä gaýtadan seredýändigini aýtdy.
Şenbe günündäki wakalar anna güni rus goşunlarydyr diýip oýlanylýan ýaragly adamlar Krymyň esasy iki uçar meýdanynda ýerleşdirilenden soň ýaýbaňlandydy.
Şu arada Orsýetiň transport uçarynyň gije Kryma, şol sanda Sewastopaly hem içine alýan desgalara ýüzlerçe rus esgerini getirendigi barada hem habar ýaýrady.
Orsýet bilen Ukrainanyň arasyndaky bu portdaky harby baza, Orsýetiň Gara deňizdäki harby deňiz flotunyň durýan ýeri babatda uzak wagtlyk şertnamasy bar.
Orsýetiň BMG-däki ilçisi Witaliý Çurkin anna güni rus goşunlarynyň Krymdaky hereketleriniň ählisiniň kanun çäginde, ýagny baglaşylan ylalaşyk esasynda amala aşyrylýandygyny aýtdy.
Emma Ukrainanyň iş başyndaky prezidenti Oleksandr Turçynow Orsýeti Krym ýarymadasyna agressiýa etmekde aýyplady we Putiniň harby güýçlerini yzyna çykaryp, prowakasiýalaryny bes etmegini talap etdi.


text:
Bilim ýarmarkalary – bu Amerikanyň Birleşen Ştatlarynda halkara ýokary bilimi almagy ýaýratmak maksady bilen Türkmenistanda her ýylda geçirilýän çärelerdir. Bu çäreleriň esasy maksady ABŞ-da bakalawr, magistr we beýleki derejeleri almak üçin döredilen mümkinçiliklere we programmalara jemgyýetde gyzyklanma döretmegine gönükdirilendir.
Bilim ýarmarkalar her ýylda ABŞ-nyň Bilim we maslahat beriş merkezi (EAC), Halkara bilim baradaky Amerikan geňeşi we Amerikanyň Birleşen Ştatlarynyň Ilçihanasy bilen özära hyzmatdaşlyk etmekleri bilen geçirilýär.
Amerikanyň ýüzlerçe uniwersitetleri Türkmenistandaky dalaşgärlere özlerini tanyşdyrmak üçin mahabatlandyryjy broşuralary, kitapçalary, flaýerleri we kataloglary iberýärler.
Şeýle hem, ABŞ-daky uniwersitetlerini we kolejlerini tanyşdyrmak we öz ýokary okuw jaýlaryna anketalary hem-de resminamalary tabşyrmagyň tertibini ara alyp maslahatlaşmak üçin, Türkmenistana Halkara kabul ediş toparynyň wekilleri gelýärler.


text:
Päkistaniň harby sözçüsi Wasem Şahidiň aýtmagyna görä, düýn azyndan 900 maşgala Swatda hökümet tarapyndan dolanmaga rugsat edilen etraplara barypdyrlar.
Duşenbe güni bolsa regiona dolanan bosgunlaryň sany 650 maşgala bolupdyr. Päkistanyň hökümeti heniz hem lagerlerde ýaşaýan 200 000 töweregi bosgunyň öýlerine dolanmagyny isleýär.
Mälim bolşuna görä, bu ýaşaýjylar Päkistanyň harbylary bilen Talyp söweşijileriniň arasynda bolan çaknaşyk zerarly, etraby terk etmäge mejbur bolupdylar.
Häzirki döwürde Päkistanyň howpsuzlyk güýçleri Swatda Talyplaryň basylyp ýatyrylandygyny aýdyp, regiony terk edenler üçin etrapyň uly bölegine gaýdyp barmaga mümkinçiligiň dörändigini mälim edýärler.


text:
2011-nji ýylyň Parahatçylyk boýunça Nobel baýragyna, rekord derejede, 241 dalaşgär hödürlendi. Bu barada Norwegiýanyň Nobel Komiteti habar berýär.
Komitetiň hemişelik sekretary Geir Lundestadyň berýän maglumatyna görä, bu abraýly baýrak üçin 188 şahs we 53 sany gurama nominerlenipdir.
Nominasiýalary hödürlemegiň ahyrky möhleti 1 fewralda tamamlanypdy.
Parahatçylyk boýunça Nobel baýragynyň ýeňijisi şu ýylyň oktýabrynda yglan ediler.
Bu baýraga hödürlenen nominantlaryň ady aýan edilmedi. Emma bu sanawyň içinde orýsetli adam hukuklaryny goraýjy Swetlana Gannuşkinanyň, “WikiLeaks” internet saýtynyň we Kubaly dissidentiň bardygy belli.
2010-njy ýylda bu baýrak türmede oturan hytaýly dissident Liu Şiabo berlipdi.


text:
ÝHHG-nyň ýokary derejeli resmisi Azerbaýjanyň golaýda raýat jemgyýetiniň aktiwistleriniň we žurnalistleriň käbirini boşatmagyny gutlady we syýasy sebäpli türmä basylan diýip ynanylýan adamlaryň has köpüsini azat etmäge çagyrdy.
ÝHHG-nyň Demokratik institutlar we adam hukuklary edarasynyň başlygy Michaýel Georg Link 19-njy martda çap eden prez relizinde türmeden boşatmagyň «pozitiw, gutlanmaly ädimdigini» aýtdy.
Emma muňa garamazdan, ol Azerbaýjanyň prezidenti Ylham Alyýewi häzir tussaglykda saklanylýan ýa-da çäklendiriji buýruk astyndaky adamlaryň, şol sanda aklawçy Intigam Alyýewiň, derňewçi žurnalist Hatyja Ysmaýylowanyň, respublikan alternatiw hereketiň başlygy Ilgar Mammedowyň işlerine gaýtadan seretmäge çagyrdy.
Prezident Alyýew 17-nji martda jemi 148 tussagyň, şol sanda hukuk goraýjy guramalar tarapyndan syýasy tussaglar diýlip kesgitlenen 13 tussagyň günäsini geçdi.
Adam hukuklaryny goraýjy guramalar Azerbaýjanda syýasy sebäpler esasynda türmede saklanylýan adamlaryň sanynyň şundan soňam 80 çemesidigini aýdýarlar.


text:
Türkmenistanda bolan daşary ýurt alymlary öz makalalarynda we ylmy işlerinde türkmen taryhy, medeniýeti we durmuşy barada aýdýan pikirleri üçin resmi tassyknama almaly bolar.
Prezident G.Berdimuhamedow anna güni geçiren hökümet maslahatynda daşary ýurtly alymlaryň ýurda gelip, ylmy işler bilen meşgullanmagynyň bir tarapdan gowudygyny, emma olaryň ylmy işlerinde we makalalarynda käte öz şahsy garaýyşlaryny beýan edýändiklerini aýtdy.
Prezidentiň pikirine görä, ol hili şahsy garaýyşlar käbir halatlarda Türkmenistanda umumy kabul edilen taglymata we garaýyşlara laýyk gelmeýär. Şu sebäpden, indiden eýläk, daşary ýurt alymlarynyň Türkmenistanda alyp baran ylmy-barlag işlerinde gelen netijeleri Medeniýet ministrliginde ýa-da Ylymlar akademiýasynda alymlaryň mejlislerinde, Türkmenistanyň degişli netijenamasy bilen resmileşdirilmeli diýip, döwlet baştutany aýtdy.
Daşary ýurtly alymlar Türkmenistanyň baý medeni mirasy we taryhy baradaky ylmy işlerini diňe şeýle resmi tassyknamadan soň neşir edip bilerler diýip, prezident belledi.


text:
Azerbaýjanda adam hukuklaryny gorap çykyş edýän azeri aktiwisti ýurduň Nahçiwan eksklawynda nämälim hüjümçiler tarapyndan agyr urlup-ýenjildi.
Ilgar Nasibowa 21-nji awgustda Nahçiwan resurs merkezi atly ofisinde mahaly hüjüm edilýär. Bu merkez welaýatda hereket edýän ýeke täk garaşsyz hukuk goraýjy guramadyr.
Nasibow kellesinden agyr ýaralanan, burny, gapyrgalary döwlüp, huşsuz ýatan ýagdaýda tapyldy.
Nasibowyň hüjümden soňky düşürilen suratynda urlup-ýenjilmelerden soň, onuň gözüniň çişendigi görünýär.


text:
Ukrain harbysynyň metbugat sözçüsiniň berýän maglumatyna görä, 6-njy noýabrda Russiýa gündogar Ukrainanyň Luhansk regionyna 32 tankyny we beýleki agyr ýaraglaryny, şol sanda esgerlerini girizipdir.
7-nji noýabrda Andriý Lisenko tanklar bilen bir hatarda 16 sany gaubisa artilleriýa ulgamynyň hem-de harby serişdeleri we esgerleri alyp barýan 30 sany ýük maşynyň Ukraina girendigini aýtdy.
Şeýle-de, Lisenko soňky 24 sagadyň dowamynda bolan çaknyşyklarda bäş ukrain esgeriniň öldürilendigini we azyndan 16 sanysynyň ýaralanandygyny sözüniň üstüne goşdy.


text:
Gyrgyzystanyň Jelalabat oblastynyň Ala-Buka raýonynda gyrgyz we özbek ýaşlarynyň bir toparynyň arasynda ýüz beren çaknyşyklaryň yzy bilen, anna güni ýerli häkimiýetler ol ýerde howpsuzlyk çärelerini güýçlendirdiler.
Ala-Buka raýon polisiýa edarasynyň başlygy Mälik Nurdinow Azatlyk Radiosyna beren interwýýusynda gyrgyz we özbek ýaşlarynyň arasyndaky bu çaknyşygyň penşenbe güni giçlik şu raýonyň Safid-Bulan obasynda ýüze çykandygyny aýtdy.
Onuň aýtmagyna görä, bu wakada çaknyşyga gatnaşan ýaşlardan birnäçesi ýaralanypdyr we biri keselhana düşüpdir.
Mälik Nurdinow häzirki wagt bu waka boýunça derňew işleriniň ýola goýlandygyny aýtdy. Gyrgyzystanyň günortasyndaky Jelalabat we Oş oblastlarynda 2010-njy ýylda uly gerimde etniki çaknyşyklar ýüze çykypdy. Şol çaknyşyklarda azyndan 447 adam ölüp, müňlerçe adam ýaralanypdy.


text:
Ýakynda Birleşen Ştatlaryň Kongresinde geçirilen diňlenişiklerden soň, öz kandidaturasy täze wezipä tassyklanan Robert E.Patterson Birleşen Ştatlaryň Türkmenistandaky ilçisi wezipesini ýerine ýetirmek üçin şu gün Aşgabada bardy.
Şu gün hem Robert E.Patterson Türkmenistanyň prezidenti Gurbanguly Berdimuhamedow bilen duşuşdy. Duşuşykda Birleşen Ştatlaryň täze ilçisi türkmen prezidentine ynanç hatyny gowşurdy.
Birleşen Ştatlaryň Aşgabatdaky ilçihanasynyň metbugat wekili Wilýam Stiwens bu wakany tassyklap, şu gün Azatlyk Radiosy bilen telefon arkaly gürrüňdeşliginde şeýle diýdi: «Biz ilçi Pattersonyň Aşgabada gelmegine örän şat. Ol özüniň ynanç hatyny şu gün Türkmenistanyň prezidentine gowşurdy. Biz jenap Patterson bilen hyzmatdaşlyk etmäge höwes bilen taýýar. Onuň ýolbaşçylygy astynda biz Türkmenistan bilen ikitaraplaýyn hyzmatdaşlyklary mundan beýläk has-da ösdüreris diýip umyt edýäris».
Robert E.Pattersonyň ilçi wezipesinde işläp başlamagy bilen, türkmen-amerikan gatnaşyklarynda nähilidir bir täzeçe çemeleşmeleriň boljakdygy ýa bolmajakdygy barada soranymyzda, Wilýam Stiwens iki ýurduň arasyndaky gatnaşyklarda düýpli syýasy özgerişlikler bolar diýip garaşmaýandygyny aýtdy.
«Men özara gatnaşyklarda nähilidir bir syýasy özgerişlikler bolar diýip garaşmaýaryn. Beýleki tarapdan, ilçiniň edil häzir gelip durşy. Biz ýagdaýyň nähili boljakdygyny indi göreris. Ýöne ilçi özüniň esasy planlary barada Senatda beren hasabatynda ýörite soglara jogap berip, jikme-jik durup geçipdi» diýip, Wilýam Stiwens öz garaýşyny mälim etdi.
Robert E.Pattersonyň häzirki ilçilik wezipesine üç ýyllyk möhlet bilen bellenendigini habar berilýär.
Ilçi Pattersonyň kandidaturasy bu wezipä şu ýylyň 3-nji martynda prezident Barak Obama tarapyndan hödürlenilipdi. 2011-nji ýylyň 14-nji aprelinde bolsa onuň kandidaturasy ABŞ-nyň Senaty tarapyndan doly tassyklanyldy, 26-njy aprelde-de ol ilçilik wezipesine kasam etdi.
Robert E.Patterson mundan ozal hem ýokary derejeli hökümet we diplomatik wezipelerde işläp geldi. Hususan-da, ol 1985-nji ýylda ABŞ-nyň Döwlet departamentine işe geçenden soň ozalky SSSR-de, Merkezi we Gündogar Ýewropada, Demirgazyk Kawkazda, Orsýet Federasiýasynda we Gündogar Afrikada diplomatik wezipelerde işledi.
Soňky döwürlerde ol Keniýanyň Naýrobi şäherindäki amerikan ilçihanasynda Somaliýa meseleleri boýunça geňeşçi bolup işledi.
Mundan daşary, Robert E.Patterson Birleşen Ştatlaryň Moskwadaky ilçihanasynyň syýasy we içerki meseleler boýunça bölümine, şeýle hem ABŞ-nyň Wengriýadaky, Ukrainadaky we Ermenistandaky ilçihanalarynyň syýasy bölümlerine ýolbaşçylyk etdi.
Pensilwaniýa ştatynyň Grinburg şäherinde doglan Robert E.Patterson «Rid» kollejinde bakalawr derejesini alan. Mundan daşary, ol Kolumbiýa uniwersitininden filosofiýa we gumanitar ylymlar boýunça magistrlik derejesini hem-de ABŞ-nyň Harby-deňiz kollejindenem magistrlik derejesini alan. Ol iňlis, rus, ukrain, wenger we nemes dillerini bilýär.


text:
Belarusyň Serhet goragy komiteti 5-nji awgustda Türkmenistanda doglan we şwed raýaty bolan ozalky žurnalisti Türkmenistana ekstradisiýa etmekçi bolýandygyny aýtdy.
Komitetiň agzasy Aleksandr Tişçenko AP habar gullugyna Çary Annamyradowyň iýul aýynda Belarusa uçup gelende tussag edilendigini, sebäbi onuň adynyň birnäçe öňki sowet respublikasy bilen umumylykda gözlenilýän adamlaryň sanawynda bolandygyny aýtdy.
Owganystan, Türkmenistan, Orsýet we Ýewropa ýurtlary arasyndaky neşe gaçakçylygyny derňän ozalky žurnalist Annamyradow 1991-nji ýylda Türkmenistanda neşe maddasyna eýe bolmakda aýyplanyp, 18 ýyl türme tussaglygyna höküm edildi diýip, habarda aýdylýar.
Hukuk toparlary oňa garşy aýyplamalaryň syýasy sebäpli bolandygyny aýdýarlar. Annamyradow birnäçe ýyl soň türmeden boşadyldy we Türkmenistandan gaçdy.
Ol Azatlyk radiosynyň Türkmen gullugy bilen hyzmatdaşlyk edende gysga wagt Pragada boldy wesoň Şwesiýadan syýasy gaçybatalga alyp, şol ýere göçdi.
Şeýle-de, aýdylmagyna görä, ol lakam astynda «Deutsche Welle» radiosyna habarçylyk etdi.


text:
Ukrainanyň kanun çykaryjylary ýurduň ýaragly güýçlerinde daşary ýurtlularyň gulluk etmegini kanunlaşdyrdylar.
Kanunyň taslamasy 6-njy oktýabrda parlamentdäki ikinji diňlenişikde makullandy.
Mundan öň kanun çykaryjylar Ukrainanyň goşunynda gulluk edýän daşary ýurtlularyň ukrain raýaty bolmak prosessini aňsatlaşdyrmak barada kanuny kabul edipdiler.
Kanun prezident Petro Poroşenkonyň gol çekmegi üçin iberilmekden ozal ýene ses berişlige goýular.
Ukrainanyň gündogarynda hökümet güýçleriniň we orsýetçi separatistleriň arasyndaky harby konfliktiň dowamynda başga ýurtlaryň raýatlary bolan meýletinçileriň ençemesi Ukrainanyň ýaragly güýçlerine goşuldy. Konflikt zerarly azyndan 8900 adamyň wepat bolandygy aýdylýar.


text:
Nigeriýada janyndan geçen bombaçy azyndan 21 adamy öldürdi, onlarça adamy bolsa ýaralady.
27-nji noýabrda şaýy musulmanlarynyň ýüzlerçesiniň gatnaşmagynda guralan dini çäräni nyşana alan hüjüm «Boko haram» ekstremist toparyndan görülýär.
Bu hüjüm Nigeriýanyň ikinji uly şäheri bolan Kanodan gadymy yslam şäheri bolan Zaria ýyllyk Arbin ýörişi geçirilýän mahalynda edildi.
Ikinji bombaçy özüni partlatmanka tutuldy we sorag edilýär.
Halkara günä geçiş guramasynyň maglumatyna görä, «Boko haram» alty ýyllyk gozgalaňda 20 müň adamy öldürdi, 2.3 million adamy bolsa ýaşaýan ýerinden gaçmaga mejbur etdi.


text:
Litwanyň paýtagty Wilnýusda 1991-nji ýylda ýurduň garaşsyz bolmagy ugrundaky hereketiniň sowet häkimiýetleri tarapyndan basylyp ýatyrylmagyna degişli sud diňlenişigi başlandy.
Aýyplanýanlar Gennadiý Iwanow we Ýuri Mel 27-nji ýanwarda Wilnýusyň sud jaýyna eltildi. Emma aklawçylaryň biri kesellänsoň sud gyssagly yza tesdirildi.
2015-nji ýylyň awgust aýynda Litwa Orsýetiň, Belarusyň we Ukrainanyň 66 raýatyny 1991-nji ýylda 13 adamyň ölümi bilen baglylykda uruş jenaýatynda we adamzada garşy jenaýatda aýyplap sud etdi.
1991-nji ýylyň 13-nji ýanwarynda sowet goşunynyň Wilnýusyň telewizion diňine hüjüm etmeginiň netijesinde 13 adam wepat bolupdy, 1000-den gowrak adam ýaralanypdy.
Bu ýagdaý sowet goşunynyň Baltiýa döwletleri Litwada, Latwiýada we Estoniýada özbaşdaklyk ugrundaky hereketleri basyp ýatyrmak üçin amala aşyran iň ganly çäresi bolupdy.


text:
Kabulda ýüz beren dini-etniki çaknyşyklaryň yzy bilen, ýekşenbe güni ýurduň häkimiýetleri Kabuldaky esasy uniwersitetleriň üçüsini wagtlaýynça ýapdy.
Owganystanyň Içeri işler ministrliginiň metbugat sekretary Sedik Sedikki ýekşenbe güni bu uniwersitetleriň “ätiýaçlyk çäreleri” görnüşinde ýurduň Ýokary bilim baradaky ministrligi tarapyndan 10 günlük möhlet bilen ýapylandygyny mälim etdi.
Şenbe güni Kabulda ýerli şaýy studentleriniň Aşura dini baýramçylygyny belleýän wagty sünni mezhebine degişli studentleriň bir topary olara garşy hüjüm etdiler.
Studentleriň bu özara çaknyşygynda bir studentiň ölüp, 28 studentiň ýaralanandygy habar berilýär.


text:
Orsýetli üç kürekçiniň Rioda geçiriljek olimpiýa oýunlaryna gatnaşmagyna 25-nji iýulda gadagançylyk girizildi. Olaryň Halkara olimpiýa komitetiniň düzgünleriniň esasynda doping bilen bagly gadagançylyk sebäpli ýaryşdan çetleşdirilendigi aýdyldy.
Iwan Podşiwalow, Iwan Balandin we Anastasia Karabelşçikowa babatyndaky gadagançylyk Orsýetiň gaýykçylarynyň Olimpiada gatnaşyp bilmejegini, sebäbi gadagan edilen kürekçileriň “çalşyrylyp bilinmejegini” aňladýar, diýip Orsýetiň Kürekçiler federasiýasynyň başlygy Weniamin But aýtdy.
“Üç adam diskwalifikasiýa edildi, şu üç adam sebäpli 15 adam Olimpiada syýahat edip bilmeýär” diýip But Interfaks agentligine aýtdy.
Halkara olimpiýa komiteti 24-nji iýulda ähli orsýetli atletleriň gadagan edilmegine garşy çykdy, emma doping bilen bagly düzgünleriň bozulmagyna degişli ozalky ýagdaýlar babatynda gadagançylygyň girizilmegini karar etdi.


text:
Aşgabat aeroportynda "oglan bolsaň, Siriýa gitdiňmi, namaz okaýaňmy, arak guýup bersem içersiňmi?" diýen ýaly soraglary berýärler, "gyz maşgala bolup Türkiýä gideňde saňa jelep hökmünde seredýär migrasiýa işgärleri" diýip, Azatlygyň okyjylary ýazýarlar.
Hatlarda ylaýta-da Türkmenistanyň Migrasiýa gullugynyň işgärleriniň gödekliginiň raýatlara has ýiti täsir edýändigi bellenilýär.
Azatlyk Radiosy "Dünýä türkmenleri" gepleşiginiň nobatdaky sanyny ýolagçylaryň Aşgabadyň aeroportynda başdan geçirýän tejribelerine gönükdirýär.
Bu gepleşigi diňläp,öz tejribeleriňizi paýlaşmaga çagyrýarys.


text:
Orsýetiň žurnalistleri ýakynda ýenjilen žurnalist sebäpli prezident Dmitriý Medwedewe basyşy artdyrýarlar. Bu barada “Kommersant” gazetinde prezident Medwedewe niýetlenen açyk hat ýerleşdirildi.
Şenbe güni “Kommersant” gazetiniň žurnalisti Oleg Kaşin ýenjilenden soň alan şikesleri sebäpli agyr ýagdaýda keselhana ýerleşdirildi.
Žurnalistleriň açyk hatynda ýazylmagyna görä, şu ýylyň dowamynda Orsýetde sekiz žurnalist öldürilipdir.
Şu gün ÝB-niň resmisi Maýa Koçijançiç žurnalist Kaşiniň ýenjilmegini şeýle teswirledi: “Şenbe güni rus žurnalistiniň wagşylyk bilen, belki-de, ýörite maksat bilen ýenjilmegi bizi uly alada goýýar. Bu žurnalistleriň sesini sem etmek synanşygy hem bolmagy mümkin”.


text:
Penşenbe güni Türkmenistanyň prezidenti G.Berdimuhamedow Aşgabada sapara baran BMG-niň turizm boýunça Bütindünýä guramasynyň Baş sekretary Taleb Rifai bilen duşuşdy.
Türkmenistanyň resmi mediasy jenap Rifainiň bu saparyny halkara derejsinde Türkmenistanyň turizm pudagyna bildirilýän uly gyzyklanma hökmünde häsiýetlendirýär.
Penşenbe günki duşuşykda G.Berdimuhamedow bilen Taleb Rifainiň Türkmenistanyň turizm pudagyny ösdürmek meselesinde onuň BMG-niň turizm boýunça Bütindünýä guramasy bilen hyzmatdaşlyklarynyň perspektiwalary barada gürrüň edendikleri habar berilýär.
Nähili hyzmatdaşlyk islenilýär?
Resmi maglumata görä, şu günki gün Türkmenistan özüniň turizm boýunça proýektlerini amala aşyrmakda BMG-niň turizm boýunça Bütindünýä guramasyndan ekspert goldawlaryny almaklygy hyzmatdaşlyklaryň esasy ugurlaryndan biri hasaplaýar.
Jenap Rifainiň Türkmenistanyň Daşary işler ministrliginde we turizm baradaky Döwlet komitetinde geçiren duşuşyklarynda-da bu gurama bilen ýakyn ýyllardaky ikitaraplaýyn hyzmatdaşlyklaryň programmasyny işläp düzmek meseleleri ara alnyp maslahatlaşylypdyr.
Hazar deňziniň kenaryndaky “Awaza” milli turistik zonasynyň bir künjegi. Awaza, 2012.
Türkmenistanyň resmi habar agentligi Türkmenistanyň prezidenti Gurbanguly Berdimuhamedowyň BMG-niň şu Bütindunýä guramasynyň hem-de syýahatlar we turizm boýunça Bütindünýä geňeşiniň “Dünýä liderleri turizmi goldamak ugrunda” atly bilelikdäki kampaniýasyna goşulmaklyga çagyrylandygyny-da habar berýär.
Penşenbe güni BMG-niň turizm boýunça Bütindünýä guramasynyň Baş sekretary Taleb Rifai Aşgabada saparynyň çäklerinde Türkmenistanyň Merkezi milli muzeýine-de baryp gördi. Anna güni bolsa, onuň türkmen halysynyň muzeýine barmagyna garaşylýar.
Türkmenistanyň mediasynyň ýazmagyna görä, şu hepdäniň ahyrynda jenap Rifai Türkmenistanyň “Awaza” milli turistik zonasyna-da sapar edip, ol ýerdäki turizm infrastrukturasynyň ýagdaýlary bilen ýakyndan tanşar.
Mälim bolşy ýaly, Türkmenistanyň häkimiýetleri indi köp ýyllardan bäri ýurtda turizm pudagyny ösdürmekligiň zerurlygyny nygtap, bu ugurda uly proýektleri amala aşyrmak bilen-de meşgullanýar. Şu proýektlerden iň irisi bolsa Hazar deňziniň kenarynda döredilen we häzirki wagt ösdürilýän “Awaza” turistik zonasydyr.
Ýöne bu turistik zonanyň döredilenine indi ençeme ýyl bolandygyna garamazdan, ýerli synçylar daşary ýurtlardan bu turizm zonasyna gelýän turistleriň sanynyň örän azdygyny we olaryň sanynyň artmak tendensiýasynyň-da göze ilmeýändigini belleýärler.
Käbir böwetler
Bu ugurdaky esasy problemalardan biri hökmünde synçylar Türkmenistanyň bu milli turistik zonasynyň daşary ýurtlarda kän bir reklama edilmeýändigini görkezýärler.
Problemalardan ýene biri bolsa, olaryň pikiriçe, Türkmenistana barmak isleýän turistleriň wiza almak kynçylyklary bilen baglanyşykly.
Şu geçen ýylyň mart aýynda Moskwada iş alyp barýan “Žarkow tur” turistiki agentliginiň resmileri Türkmenistana barmak üçin özlerine ýüz tutýan orsýetlileriň takmynan 98 prosente golaýynyň arzasynyň Türkmenistan tarapyndan yzyna gaýtarylýandygyny tassyklapdylar.
Hazar deňziniň kenaryndaky “Awaza” milli turistik zonasynyň bir künjegi. Awaza, 2012.
Agentligiň aýtmagyna görä, Türkmenistanyň Daşary işler ministrligi daşary ýurtly turistleriň ýurda goýberilmezliginiň sebäpleri barada anyk düşündiriş hem bermeýär.
Türkmenistanyň daşary ýurtlardaky ilçihanalarynyň internet saýtlaryndaky maglumatlara görä, islendik bir daşary ýurtly raýat Türkmenistana turist hökmünde barmak üçin ozaly bilen Türkmenistanyň öz içindäki turistiki agentliklere ýüz tutup, şolardan çakylyk hatyny almaly.
Şeýle çakylyk hatyny resmileşdirýän Aşgabatdaky turistik agentlikleriň biriniň resmisi bu düzgün barada şeýle diýdi: “Türkmenistana geljek adam pasportynyň nusgasyny ugratmaly. Onsoňam, ol haçan gelýändigi, haçan gidýändigi, haýsy uçar bilen gelýändigi, haýsy uçar bilen gidýändigi, Türkmenistanyň haýsy şäherlerini görmek isleýändigi – şu zatlar barada elektron poçta arkaly maglumat ibermeli. Biz onsoň bu maglumatlary bu ýerde Migrasiýa gullugyna berýäris. Onsoň, bu gullugyň özi bu meselelere jogap berýär. Geleniňizde hem siz hökman myhmanhanada ýaşamaly”.
Turistik agentliginiň bu resmisi Türkmenistanyň Migrasiýa gullugyndan çakylyk hatyny almak prosesiniň azyndan 10 gün wagty alýandygyny, emma käte munuň has köpräk wagta çekmeginiň-de mümkindigini belledi.
Şeýle hem, onuň aýtmagyna görä, Türkmenistana barýan islendik bir daşary ýurtly turist özüniň isleýändigine ýa islemeýändigine garamazdan, islendik ýere gidende ýany ýörite bellenen gidli, ýagny ýolbeletli bolmaly.


text:
Düýn Ysraýylyň hökümet resmileri Iýerusalim şäheriniň palestinlilere degişli hasaplanylýan böleginde ýewreý ilaty üçin 900 töweregi ýaşaýyş jaýynyň guruljakdygyny mälim etdiler.
Ysraýyl tarapynyň bu beýanatyna jogap edip, palestin hökümetiniň araçyl wekili Saeb Erekat gündogar Iýerusalimde Ysraýylyň gurluşyk alyp barýan halatynda ikitaraplaýyn parahatçylyk gepleşikleri barada hiç hili gürrüň bolup bilmejekdigini aýtdy.
Birleşen Ştatlaryň Döwlet departamenti we Britaniýanyň hökümeti Palestinanyň territoriýasynda Ysraýylyň göz öňünde tutýan bu täze gurluşuk planlaryny tankytlap çykyş etdiler.
Iýerusalim şäheriniň statusy hem-de Palestinanyň territoriýasynda Ysraýylyň alyp barýan gurluşyklary bilen baglanyşykly problemalar ikitaraplaýyn parahatçylyk gepleşiklerine böwet bolup gelýän esasy problemalar bolmagynda galýar.


text:
Gyrgyzystanyň häkimiýetleri ýurduň Naryn oblastynyň ozalky gubernatory Tynçtykbek Çekiyewi öldüren adamlary gözlemek işlerini dowam etdirýärler.
Şu geçen şenbe güni gije näbelli ýaragly adamlar Tynçtykbek Çekiýewi onuň Bişkek şäheriniň etegindäki öýunde janyna kast edip öldürdiler.
Gyrgyzystanyň Içeri işler ministrliginiň resmileri hüjümçileriň jenap Çekiýew bilen birlikde onuň aýalyna-da hüjüm edendiklerini aýdýarlar.
Maglumatda Çekiýewiň aýalynyň agyr ýaralanan halda keselhana düşendigi aýdylýar.
Tynçtykbek Çekiýew 2009-njy ýylyň noýabryndan 2010-njy ýylyň martyna çenli Naryn oblastynyň gubernatory bolup işläpdi.


text:
Resmileriň aýtmagyna görä, gyrgyz-täjik serhedinde emele gelen dartgynlylygyň netijesinde bolan ok atyşygynda gyrgyzystanly bäş serhetçi, bir polisiýa wekili we täjigistanly üç serhetçi ýaralanyp keselhana düşüpdir.
AÝ/AR-nyň Gyrgyz gullugy bu wakany derňemek üçin iki ýurduň resmileriniň Batken regionyna iberilendigi barada habar berdi. Şenbe günki ok atyşygynyň sebäpleri barada wakanyň yzýany habar berilmedi, emma ençeme ýyl bäri ýurtlaryň arasynda dowam edýän territorial dawalar sebäpli regionda dartgynlylyk güýçli bolmagyna galýar.
2013-nji ýylyň sentýabr aýynda Batkende dartgynlylyk hasam güýçlenipdi. Bu ýerde täjik maşgalasynyň bäş agzasy öldürilipdi. Bu wakanyň öňüsyrasynda gyrgyz maşgalasynyň dört agzasy öldürilipdi.
Gyrgyzystanyň günorta Batken welaýaty Täjigistan we Özbegistan bilen serhetdeş. Serhetleriň kesgitlenmegine degişli problemalar 1991-nji ýylda Sowet Soýuzy dargaly bäri regionda dartgynlylygyň dowam etmegine sebäp bolýar.


text:
Nigeriýanyň harbylary “Boko haramyň» ýurduň demirgazyk-gündogaryndaky tokaýçylykda ýerleşýän mesgeninden ýene-de 234 aýal-gyzy azat etdi.
Häkimiýetler bu habary 1-nji maýda aýtdylar. Bu şu hepde halas edilen zenanlaryň sanyny 677-den aşyrýar.
Harbylar jeňçi toparyň mesgenine howadan urlan zarbalardan soň, Zambisa tokaýlygyna gury ýer goşunlaryny hem ýerleşdirýärler.
Harbylar halas edilen zenanlaryň, şol sanda göwreli bolanlaryň saglygyny barlamak üçin medisina toparynyň hem iberilendigini aýtdylar.
«Amnesty International» jeňçileriň geçen ýyl 2000 çemesi gelin-gyzy alyp gaçandygyny çaklaýar.
Alty ýaşyndaky «Boko haram» pitneçiligi Nigeriýada we goňşy ýurtlarda 13 müň çemesi adam öldürdi, azyndan 1.5 million adamy öýünden gaçmaga mejbur etdi.


text:
Türkmenistanda okgunly ösýän pudaklaryň biri bolan balyk hojalygyny ösdürmäge uly ähmiýet berilýär. Şonuň bilen baglylykda balyk senagatyny döwrebaplaşdyrmak boýunça degişli işler geçirilýär.
“Türkmenistanyň nebitgaz toplumyny, himiýa senagatyny we balyk hojalygyny ösdürmegiň 2012-2016-njy ýyllar döwür üçin Maksatnamasyny” durmuşa geçirmegiň çäklerinde balyklary ösdürip ýetişdirmek boýunça toplumlaýyn çäreleriň göz öňünde tutulýar.
“Ahalbalyk” döwlet kärhanasy tarapyndan umumy meýdany 1100 gektara barabar bolan emeli suw howdanlarynda 800 tonna balygy ösdürip ýetişdirmek göz öňünde tutulýar. Ähli balyk hojalyklarynyň proteinli balyk iýmleri hem-de zerur bolan mineral dökünler bilen üpjün edilip, ýaş balyklara talabalaýyk ideg edilýär.
Balyklary emeli usulda öndürmegiň möçberlerini has-da artdyrmak maksady bilen, balyk köpeldiji sehlerde balyklaryň işbilinden liçinkalary almak boýunça zerur işler geçirildi. Mundan başga-da, 2015-nji ýylyň ýanwar aýynda “Balkanbalyk” döwlet kärhanasynyň ygtyýaryna gelip gowşan täze balyk tutujy gämileriň işledilmegi netijesinde şu ýylyň geçen döwründe Hazar deňzinden jemi 393 tonna balyk tutuldy.


text:
Düýn Türkiýäniň sudy günorta-gündogar Türkiýede oba adamlarynyň 44-siniň ölümine getiren «namys ölümi» diýilýän gyrgynçylyga gatnaşygy üçin 7 adamy ömürlik türme tussaglygyna höküm etdi.
2009-njy ýylyň maýynda Mardin şäheriniň 20 kilometr uzaklygyndaky Bilge obasynda el pulemýoty bilen ýaraglanan adamlar toý märekesini oka tutupdy.
Şonda habar serişdeleri hüjümçiler bilen öýlenýän ýigidiň maşgalasynyň arasynda 10 ýyldan gowrak wagt dowam eden dawalaryň onlarça adamyň başyna ýetendigini habar beripdi.


text:
Demirgazyk Owganystanda howpsuzlyk şertleriniň barha ýaramazlaşýandygy, jeňçiler tarapyndan amala aşyrylýan hüjümleriň geriminiň artýandygy habar berilýär.
Soňky maglumatlarda Owganystanyň Türkmenistan bilen serhetleşýän Farýab welaýatynyň Gurziwan etrabyny hem jeňçileriň basyp alandygy aýdylýar.
Azatlyk Radiosy bu welaýatdaky howpsuzlyk şertleri bilen gyzyklanyp, Farýab welaýat geňeşiniň başlygy deputat Seýid Abdylbaky Haşymy bilen söhbetdeş boldy. Söhbetdeşligi Azatlyk Radiosyndan Merdan Saryýew geçirdi.


text:
19-njy hem-de 21-nji aprelde Türkmenistanyň prezidenti Gurbanguly Berdimuhamedow Ahal hem-de Lebap welaýatlarynda iş saparynda boldy.
Saparyň esasy maksady oba adamlarynyň ýaşaýşynyň derejesini we hilini ýokarlandyrmak bilen bagly meselelere ünsi çekmekden ybarat boldy diýlip resmi habarlarda beýan edilýär.
Bu saparlarda Berdimuhamedow Ahal welaýatynda «Gumdagnebit» nebitgaz çykaryjy müdirliginiň işgärleri bilen duşuşyp, olaryň hallaryndan habar aldy hem-de olar bilen ýadygärlik surata düşdi.
Mundan başga-da prezident Ahal welaýatynyň Ruhabat etrabynda öri meýdanlaryna aýlanyp, ol ýeriniň çopany bilen duşuşdy.
Ahal welaýatyna amala aşyran saparyndan iki gün geçenden soňra, ýagny 21-nji aprelde Berdimuhamedow Lebap welaýatynyň etraplaryna sapar etdi. Bu welaýata bolan saparynda ýurduň prezidenti pagta ekişiniň gidişi bilen baglylykda ýerli kärendeçi bilen söhbetdeşlik geçirip, onuň bilen hal-ahwal soraşdy.
Mundan başga-da Berdimuhamedow Sakar etrabynyň Çarbagdepe obasynda ýerleşýän Lebap welaýat ylmy-önümçilik synag merkeziniň nahalhanasyna baryp, bu ýeriniň bagbany bilen söhbetdeş boldy.
Resmi maglumatlardaky beýanata görä, prezidentiň bu sapary garaşylmadyk ýagdaýda amala aşyrylandygy mälim edilýär. Emma telewideniýede görkezilen sýužetlerden çen tutsaň, bu saparyň senariýasynyň mazaly öňünden bişirilip, soňra ýerine ýetirilendigini duýmak bolýar.
Ýerli synçylaryň aýtmagyna görä, prezidentiň welaýatlara eden bu saparlarynyň aňyrsynda ýurt ýolbaşçysynyň halkyň arasyndaky abraýyny galdyrmak maksady ýatyr.
Ýerli habarçynyň maglumatlary esasynda taýýarlandy.


text:
BMG 2006-njy ýylda çölleşmä garşy göreş boýunça on ýyllyk proýekte başlady.
Emma BMG-niň Çölleşmä we gurakçylyga garşy göreşiň Bütindünýä gününiň belleýän pursatynda bu proýektden çykan netije az görünýär.
Birleşen Milletler guramasy çölleşme problemasy barada pikir edende, Merkezi Aziýa hakykatdanam üns berilmeli ýerleriň biri bolup durýar.
Bu sebit ullakan çölleriň mesgeni bolup, Ýer togalagynyň iň bir gurak klimatly ýerleriniň biri we soňky onýyllyklarda, ozalky kyn şertleriniň üstesine, adam eli bilen döredilen we barha artýan basyşlara hem sezewar boldy.
1991-njy ýylda Sowet Soýuzy dargaly bäri çölleşme görnetin ýokarlandy we Gazagystanda, Gyrgyzystanda, Täjigistanda, Türkmenistanda we Özbegistanda oba hojalygyndan alynýan hasylyň derejesiniň 30 prosent aşak gaçmagyna sebäp boldy.
Käbir hasaplamalara görä, Türkmenistanyň territoriýasynyň 70 prosent çemesi çölleşen bolsa, Özbegistanyň ýeriniň 50 prosent çemesi şorlaşan hasaplanýar.
Şundan çen tutulsa, BMG-niň Çölleşmä garşy göreş konwensiýasynyň 2006-njy ýylda bu bäş ýurtda, halkara donorlaryny çekmek bilen, sebitiň çölleşmeginiň öňüni almaga gönükdirilen 10 ýyllyk tutumly inisiatiwa başlamagy örän göwy pikir bolup görünýär. Dogrusy, Merkezi Aziýa Ýer menežmenti inisiatiwasy konwensiýasy (CACILM) başlananda, ondan edilen tama uludy.
Fotosergi: Ýerbent obasy
Guramaçylyk meselesi
Aziýa ösüş bankynyň ýolbaşçylygyndaky programma 1.3 milliard amerikan dollary möçberindäki serişde esasynda, ozaly öri meýdanlaryna, tokaýlara we jeňňellere esewan edilmegini, biologiki dürlüligi gorap saklamagy, suwarymly oba hojalyk ýerleriniň şorlaşmagynyň öňüni almagy maksat edinýärdi.
Emma ýedi ýyla golaý wagt geçip, BMG-niň şu ýyl, 17-nji iýunda çölleşmä we gurakçylyga garşy Bütindünýä gününi belleýändigine garamazdan, ekologlar bu ugurda gazanylan netijeleriň biraz lapykeçlik döredýändigini aýdýarlar.
Aral sebitindäki obalaryň biriniň ýaşaýjysy guýudan bedreli suw getirýär.
Tankytçylar maliýeleşdirme prognozlarynyň çakdanaşa umytly bolandygyny, şeýle-de bu ýerde bähbit görjekleriň arasyndaky utgaşdyrmanyň ýeterlik bolmandygyny aýdýarlar. Mundanam başga, 2010-njy ýylda Aziýa ösüş banky bu programmadan çykaly bäri, bu ýerde hakykatda merkezi dolandyryşyň bolmandygy aýdylýar.
Otto Simonet Ženewadaky “Zoý” tebigat toparynyň direktory. Ol bu programmanyň esasy donorlarynyň biri bolan Şweýsar hökümetiniň talaby esasynda Merkezi Aziýa ýurtlaryndaky ýer menežmenti inisiatiwasynyň işine syn eden ekspertleriň biri. Ol Azatlyk Radiosyna öz baha beren döwründe bu iş üçin garaşylýan başlangyç serişdäniň diňe ondan biri çemesiniň bölünip berlendigini aýtdy.
Serişde ýetmezçiligi
Simonet bu programmanyň şowsuzlygynyň diňe serişde ýetmezçiligine däl, eýsem ýerli edaralaradaky hroniki problemalara, ýerli edaralaryň işgärlerine aýlyklaryň wagtly-wagtynda berilmezligi ýaly zatlara hem gelip direýändigini aýdýar. Ýöne ol bu programmanyň käbir oňyn netijeleriniň hem bolandygyny, aýdaly, daýhanlara durnukly usullary öwretmekde belli bir iş bitirendigini belleýär.
Jamal Annagylyjowa BMG-niň Çölleşmä garşy göreş konwensiýasynyň Ýewropadaky programma ofiseri bolup, bu ýerde ýerli kanunçylygy gowulandyrmakda käbir üstünlikleriň hem gazanylandygyny öňe sürýär.
"Merkezi Aziýa Ýer menežmenti inisiatiwasy konwensiýasynyň 10 çemesi milli proekti bardy. Indiwidual proektler hökmünde, men olar aramdan üstünliklä çenli diýip hasap edýärin, sebäbi olar kanunçylyk bilen işlediler. Olar her ýurtdaky kanunçylyga örän gowy täsir ýetirdiler. Köplenç olar öri meýdanlary babatdaky kanunçlykdy, tokaý kanunçylygydy" diýip, Annagylyjowa aýtdy.


text:
Türkmenistanyň futbol boýunça olimpiýa ýygyndy topary 2016-njy ýylda Rio-de-Žaneýroda (Braziliýa) geçiriljek Olimpiýa oýunlaryna saýlama tapgyr bolan Aziýa çempionatyna (U-23) gatnaşmaz. Bu barada Aziýanyň futbol konfederasiýasynyň resmi saýty habar berýär.
Türkmenistanyň futbol federasiýasynda düşündiriş berlişi ýaly, şeýle karara gelinmeginiň aňyrsynda 11-nji iýunda dünýä çempionaty — 2018-iň saýlama bölegine taýýarlanýan milli ýygyndy toparymyzyň bähbitleri ýatyr. Mälim bolşy ýaly, bu ýaryşda türkmen futbolçylary Eýranyň, Omanyň, Hindistanyň, Guamyň ýygyndylary bilen “D” toparçasynda çykyş edýärler.
Biziň olimpiýa ýygyndymyz gatnaşmansoň, ýakynda Al-Aýnda (BAE) başlanan Aziýa çempionatynyň (U-23) saýlama oýunlarynda “B” toparçasynda çykyş etmeli toparlaryň sany dörde çenli kemeldi. Indi 2016-njy ýylyň ýanwarynda Katarda geçiriljek Aziýa çempionatynyň (U-23) final bölegine ýollanmalary gazanmak ugrunda bu toparçada Iordaniýanyň, Kuweýtiň, Gyrgyzystanyň we Pakistanyň olimpiýa ýygyndylary göreş alyp barýar. Ilkinji tapgyryň duşuşyklary şeýle tamamlandy: Iordaniýa — Pakistan — 5:0, Kuweýt — Gyrgyzystan — 0:0.
“B” toparçasyndaky oýunlar tamamlanansoň, 16 ýygyndynyň ady belli bolar. Olar 2016-njy ýylyň ýanwarynda Katarda geçiriljek final bölegiň dowamynda Aziýada Olimpiada — 2016-a gatnaşjak üç topary mälim ederler.


text:
Belarus oppozision žurnalisti Oleg Babeniniň ölümini derňemäge gatnaşan ÝHHG-niň ekspertleri “öz janyna kast edipdir” diýen çaklamany tassykladylar.
Babeniniň kärdeşleri we belarus oppoziýa aktiwistleri häkimiýetleriň başky bu wersiýasyna şübhe bildiripdi.
Minsk derňewe ÝHHG-niň gatnaşmagy bilen ylalaşandan soň Şwesiýanyň we Norwegiýanyň spesialistleri sud-medisina ekspertizasyny geçirdiler.
“Hartiýa-97”saýtyny esaslandyryjy Oleg Babenin 3-nji sentýabrda Minskiniň etegindäki daçasynda asylgy ýagdaýda tapylypdy.


text:
22-nji noýabr güni Orsýetiň raýaty Wladimir Sadowniçiniň we estoniýaly Alekseý Rudenkonyň işine gaýtadan sereden Täjigistanyň Hatlon welaýatynyň kollegiýa sudy welaýatyň prokuraturasynyň talabyna görä, amnistiýany goldap, iki rus pilotyny suduň zalyndan azatlyga goýberdi.
Sişenbe güni irden Hatlon welaýatynyň sudunda söz alan welaýat prokuraturasynyň wekili Talibjon Azimow
Orsýetiň raýaty Sadowniçiniň we onuň kärdeşi Rudenkonyň suduň zalyndan azatlyga goýberilmegini sorady:
Hatlon welaýatynyň prokurorynyň orunbasary Talibjon Azimow
—Biz bu iki uçujynyň günäli ýa-da günäsizdigi barada hiç zat aýtmarys. Emma Hatlon welaýat sudundan, onuň ilkinji instansiýasyndaky kabul eden hökümini üýtgedip, günäkärleriň birinji gezek suda çekilýändiklerini nazara alyp, jezany ýeňilleşdirmegi soraýarys. Ýagny, pilotlaryň her biriniň 2 ýyl 6 aý 14 güne çenli azatlykdan mahrum edilmegini hem-de 4 ýyla çenli uçmak hukugyndan mahrum edilmegini soraýarys. Şeýle-de Täjigistanda kabul edilen “amnistiýa dogrusyndaky” kanunyň talabyna görä, olaryň jeza möhleti 2 ýyla gysgaldylyp, olaryň derňew izolýatorynda 6 aý artykmaç oturandygy hasaba alnyp, suduň zalyndan azatlyga goýberilmeli.
Höküm okalandan soň, Azatlyk Radiosyna interwýu beren prokuroryň orunbasary Talibjon Azimow “Rolkan” şirketiniň baş direktory Sergeý Polýanowyň garşysyna açylan jenaýat işiniň dowam etdiriljekdigini mälim etdi.
Hatlon welaýatyndaky sud prosesine gatnaşan Orsýetiň Duşenbedäki ilçihanasynyň wekili Dimitriý Kabaýew pilotlara kanagatlanarly hökümiň çykarylandygyny belledi.
Gorgandepe şäher sudunyň kararyna görä, “Rolkan” kompaniýasyna degişli we Sadowniçiý bilen Rudenkonyň gonduran AN-72 kysymly iki uçary Täjigistanyň peýdasyna geçirilipdi, ýagny konfiskasiýa edilipdi. Şäher sudunyň bu karary welaýat sudy tarapyndan üýtgewsiz galdyryldy.
Tussaglykdan çykan Wladimir Sadowniçiý
azatlyga goýberilenine begenýändigini aýtdy:
—Azatlyga çykanyma begenýärin. Emma biz baradaky Gorgandepede şäher sudunyň çykaran hökümi üýtgedilse-de, umuman, azat edilmändigimize gynanýaryn. Çünki bizde hiç hili günä ýok.
Wladimir Sadowniçiý täjigistanly zähmet migrantlarynyň Orsýetden çykarylýandygyna alada bildirip: “Eger-de bu çäreler biziň işimiz bilen bagly bolsa, we Orsýetiň hökümeti bu işleri ýörite edýän bolsa, men resmileri beýle ýoldan gaýtmaga çagyrýaryn” diýdi.
Martda tussag edilipdiler
“Rolkan” şirketiniň pilotlary orsýetli Wladimir Sadowniçiý we estoniýaly Alekseý Rudenko üstümizdäki ýylyň 12-nji martynda serhetden bikanun geçenlikde, kontrabandada we halkara uçuş çäklerini bozmakda aýyplanyp, Gorgandepe şäheriniň howpsuzlyk işgärleri tarapynda tussag edilipdi.
8-nji noýabr güni Gorgandepe sudy rus pilotlarynyň her birini 8,5 ýyl azatlykdan mahrum etdi. Kreml resmi Duşenbeden Sadowniçiý we Rudenko çykarylan hökümi ýatyryp, olary çalt azatlyga goýbermegi talap etdi. Emma täjik tarapy Moskwanyň talabyny äsgermedi. Bu arada bolsa ýüzläp täjik migrantlary Orsýetiň territoriýasyndan çykaryldy.
Synçylar orsýetli zähmet migrantlarynyň Orsýetden kowulmagynyň rus pilotlarynyň Gorgandepede tussag edilmegi bilen baglydygyny aýdýarlar.
Pilotlar azatlyga goýberildi. Indi Orsýet zähmet migrantlaryna edýän basyşyny peceldermi? Garaşsyz analitik Rahmatullo Zairow
bu barada şeýle diýdi:
—Zähmet migrantlary bilen bagly mesele bireýýäm syýasylaşdy. Bu waka Orsýet bilen Täjigistanyň gatnaşyklaryny kanunlaryň däl-de, eýse syýasatyň çözýändigini görkezdi. Ýagny, kim güýçli we kim nähili täsir edip bilýär? Şu zat aýdyň boldy.
Şol bir wagtda-da pilotlaryň azat edilmeginiň Orsýet bilen Täjigistanyň arasyndaky häzirki dartgynly ýagdaýy ýumşatmagy mümkin diýýän analitikler hem bar.


text:
Şu gün Eýranyň hökümeti Demirgazyk Koreýadan bikanun ýollar bilen ballistik raketalaryň enjamlaryny satyn alandygy baradaky maglumatlary ret etdi.
Bu barada eden çykyşynda Eýranyň Daşary işler ministrliginiň metbugat sekretary Ramin Mehmanparast Eýranyň özünde raketa önümçiligi üçin zerur bolan tehnologiýanyň ýeterlikdigini we munuň üçin daşary ýurtlardan tehnologiýa satyn almaga zerurlygyň ýokdugyny aýtdy.
Ýakynda Birleşen Milletler Guramasynyň hasabatçylary Howpsuzlyk Geňeşine beren hasabatlarynda Demirgazyk Koreýa garşy girizilen resmi gadagançylyklara garamazdan, Eýranyň bu ýurtdan raketa tehnologiýasyny satyn alandygyny görkezýän alamatlaryň bardygyny öňe sürüpdiler.


text:
Owganystanyň polisiýasy awtoulagyň ýoluň gyrasyna düşelen bombanyň üstünden barmagy netijesinde bir adamyň ölendigini we başga-da üç sanysynyň ýaralanandygyny habar berýär.
Polisiýanyň metbugat sözçüsiniň aýtmagyna görä, 13-nji ýanwarda owgan paýtagty Kabulda bolan partlamada bir zenanyň hem ýaralanandygyny mälim etdi.
Şeýle-de, sözçi wakada pida bolanlaryň ählisiniň parahat ilatdan ýaşaýjylardygyny sözüniň üstüne goşdy.
Bu hüjümiň jogapkärçiligini “Talyban” hereketi öz üstüne aldy.
Polisiýanyň maglumatyna görä, beýleki bir wakada polisiýa ofiseri öz kärdeşlerine ot açyp, iki polisiýa işgärini öldüripdir.


text:
Orsýetiň ozalky metbugat ministri Mihail Lesin Waşingtonda ýürek tutgaýyndan ýogaldy diýip, 6-njy noýabrdaky metbugat habarlarynda aýdylýar.
Ol bir zaman Kremliň kontrollugyndaky “Gazprom-Media” läheňine ýolbaşçylyk edipdi.
“ABC News” rus we amerikan resmilerine salgylanyp, 57 ýaşyndaky Lesiniň 5-nji noýabrda Waşingtondaky myhmanhana otagyndan öli tapylandygyny aýdýar.
TASS we ABC polisiýanyň hiç bir başga alamat tapmandygyny, emma bu ölüm boýunça resmi derňew işine başlandygyny habar berýär.
Käbir amerikan kanunçylary Lesini 1999-njy ýyldan 2004-nji ýyla çenli Orsýetiň metbugat ministri bolanda, garaşsyz mediany senzura sezewar etmekde aýyplady.
Ol 2013-nji ýylda “Gazprom-Media Holdingiň” başlygy boldy we soňky ýyl maşgala sebäplerine salgylanyp, işden çekildi.
ABŞ-nyň bir senatory 11 aý ozal Adalat departamentinden Lesiniň bikanun fondlary ulanyp, Los Anjelsde millionlap dollara durýan jaýlary nädip satyn alandygyny derňemegi sorady.


text:
Gyrgyz hökümeti 46 ýurduň raýatlaryna Gyrgyzystanyň çäginde üç aýa çenli wizasyz galmaga rugsat bermek baradaky karary kabul etdi.
Gyrgyzystanyň ykdysady ösüş boýunça ministri Uçgun Taşbaýew wizasyz režimiň girizilmeginiň uzak möhletleýin perspektiwada ýurda goşmaça girdeji getirjekdigini nygtady.
Ýurduň premýer-ministri wezipesini wagtlaýyn ýerine ýetirýän Omurbek Babanow wizasyz režimiň girizilmegi netijesinde başda döwlet býujetine bir ýarym million dollara golaý az serişde düşer diýýär.
“Emma geljekde bu wizasyz düzgün ýurda has köp inwestisiýa çekip, gyrgyz telekeçileriniň işini ösdürer, netijede olaryň girdejisi artyp, býujete tölenjek salgydyň möçberi artar” diýip, Omurbek Babanow belledi.
Gyrgyzystana wizasyz girmäge rugsat ediljek ýurtlaryň Günorta hem Demirgazyk Amerikada, Aziýada hem Ýewropada ýerleşýändigi maglumatda bellenilýär.
Bu kararyň güýje girjek wagty barada entek anyk maglumat berilmedi.


text:
Yragyň Kirkuk şäherinde tanymal arap resmisiniň öldürilendigini 1-nji dekabrda polisiýa aýtdy.
Kirkugyň regional geňeşiniň arap toparynyň ýolbaşçysy Mohammed al-Jubouri şäheriň merkezindäki öýüniň golaýynda awtoulagly barýarka atylyp öldürildi, diýip polisiýa habar berdi.
Jubouriniň aýaly hüjümde ýaralanypdyr. Hüjümiň jogapkärçiligini hiç kim öz üstüne almady.
Yragyň ýarym awtonom Kürdüstan regiony Kirkugy 2014-nji ýylyň ortalarynda “Yslam döwleti” toparynyň basyşy astynda federal güýçler şäheri terk edensoň doly öz gözegçiliginiň astyna aldy.
Kürtleriň liderleri türkmenleriň we araplaryň hem dalaş edýän şäherini hiç wagtda elden bermejegini aýdýarlar.
Yrakly araplaryň ýüzlerçe müňüniň “Yslam döwleti” topary tarapyndan eýelenen demirgazyk regionlaryny terk edip, Kirkuga göçüp barmagy şäherdäki etnik dartgynlylygy güýçlendirdi.


text:
“Iskratel” kompaniýasy bilen tanyşlygyň barşynda Türkmenistanyň Prezidentine “Türkmenistanyň dermanlyk ösümlikleri” kitabynyň slowen diline terjime edilen sowgatlyk neşiri gowşuryldy.
Mälim bolşy ýaly, hormatly Prezidentimiz Gurbanguly Berdimuhamedowyň bu köp jiltli ensiklopediki eseri eýýäm dünýäniň köp dillerine terjime edildi, ine, indi bolsa Türkmenistanyň tebigy dermanlyk serişdeleri baradaky düýpli ensiklopediýa Sloweniýanyň okyjylar köpçüligine olaryň ene dilinde elýeterli boldy. Bu kitaby slowen diline terjime etmek başlangyjy “Iskrateliň” ýolbaşçylaryna degişlidir. Kompaniýanyň wekilleriniň belleýşi ýaly, bu kitap ylmy neşir bolmak bilen, janly tebigatyň bimöçber gymmatlygyna aýawly garamagy alamatlandyrýar. Şeýlelikde, bu neşir diňe bir hünärmenlere däl-de, ähli adamlar üçin niýetlenendir, bütin dünýä gönükdirilendir. Dünýäniň dürli künjeklerinde ýaşaýan adamlar şu kitap arkaly Türkmenistan bilen ýakyndan tanşyp, bu sahawatly ülkäni söýüp biler. Bu ýurtda parasatly we hoşniýetli halk tebigat dünýäsi bilen sazlaşykda ýaşaýar.
Ýurdumyzda –dermanlyk ösümlikleriň müňden gowragy ösýär. Bu neşirde dermanlyk ösümlikleriň 300-den gowrak görnüşi barada anyk maglumatlar berilýär. Munuň özi Türkmenistanyň peýdaly ösümlikleriniň diňe bir uly bolmadyk bölegidir. Türkmenistanyň örän baýlygy bilen tapawutlanýan ösümlik dünýäsi köpasyrlaryň dowamynda dürli keselleri bejermegiň egsilmez çeşmesi bolup hyzmat etdi. Häzirki zaman lukmançylygynda dermanlyk ösümlikler özleriniň ornuny has-da berkidip, alymlaryň ünsüni özüne çekýär. Bu kitabyň terjime edilmegi fitoterapiýa baradaky ylmy bilimleri ýaýratmaga, adamlaryň saglygyny goramaga ýardam edýär diýip, hormatly Prezidentimiz Gurbanguly Berdimuhamedow aýtdy we asylly işi üçin terjimeçilere minnetdarlyk bildirdi hem-de kitabyň çap ediliş derejesine ýokary baha berdi.


text:
Buharestdäki gije klubynda bolan ýangynda düşen ýaralardan ýene 11 adam öldi we betbagtçylyk pidalarynyň jemi sany 43 boldy.
Rumyniýada köp adam 30-njy oktýabrda bolan ýangynda hökümeti günäledi, ýagny onuň howpsuzlyk standartlaryny durmuşa geçirmändigini öňe sürdi.
Premýer-ministr Wiktor Ponta we onuň hökümeti 4-nji noýabrda, köpçülik protestlerinden soň, işden çekildi. Gijeki klubyň ýerleşýän etrabynyň häkimi, şäher geňeşiniň iki işgäri bilen bilelikde tussag edildi.
Korrupsiýa işlerini derňeýän prokuratura 7-nji noýabrda olaryň, ýangyn söndürijilerden ygtyýar almazdan, gijeki klubyň açylmagyna rugsat berendiklerini aýdýar.


text:
Riodaky Paralimpiýa oýunlarynyň açylyş dabarasynda rus baýdagyny göterip ýörişe gatnaşan Belarusyň Sport ministrliginiň resmisine Orsýetde kwartira beriler.
Orsýetiň Daşary işler ministrliginiň metbugat wekili Maria Zaharowa 2-nji oktýabrda Facebook sosial ulgamyndaky sahypada ady aýdyňlaşdyrylmaýan biznesmeniň Andreý Fomaçkine “eden işi üçin” şahsy sowgat hökmünde kwartira berjekdigini ýazdy.
Kwartiranyň nirede ýerleşýändigi barada anyk maglumat berilmeýär, emma Zaharowa Fomaçkiniň öz sowgadyny almak üçin Moskwa gelendigini ýazdy.
7-nji sentýabrda Braziliýada geçirilen Paralimpiýa oýunlarynyň açylyş dabarasynda Fomaçkin rus baýdagyny göterip ýörişe gatnaşan soň, Halkara Paralimpiýa komiteti ony oýunlardan çykarda.


text:
Russiýanyň Döwlet Dumasynyň deputaty Russiýanyň baş prokuroryndan, onuň öz sözi bilen aýtsaň, Apple kompaniýasynyň kämillik ýaşyna ýetmediklere “geý propagandasyny” ýaýratmakda bolup biläýjek günäsini derňemegi sorady. Bu barada “The Guardian” gazeti habar berýär.
Russiýanyň “LDPR” atly sagçy partiýasynyň agzasy Aleksandr Starowoýtowyň beren maglumatynda 2014-nji ýylyň sentýabr aýynda Apple kompaniýasy özüniň bütin dünýädäki 500 milliondan gowrak iTunesi peýdalanýan ulanyjylaryna “U2” aýdym-saz toparynyň “Songs of Innocence” atly iň soňky albomyny hödürlände, ýaşlara köpçülikleýin bikanun mazmunly maglumat ýollady diýilýär.
Apple kompaniýasynyň “U2” aýdym-saz toparynyň täze albomynyň nusgasyny iTunes programmasynyň ulanyjylaryna mugt “sowgat” bermegi dürli reaksiýalaryň döremegine getiripdi.
Gürrüňi gidýän albomyň iTunesi ulanyjylaryň islegine garamazdan, öz iPhonelaryna ugradylmagyny amerikan repper aýdymçysy Tyler, The Creator “Twitter” sosial ulgamyndaky sahypasynda şeýle häsiýetlendiripdi: “Bu ir bilen dodagyň uçuklap ýa-da ýüzüňe düwürtik çykyp oýanan ýaly bir duýgy”.
Albomyň baş suraty
“U2”-niň albomynyň daşyndaky baş suratda toparyň deprekçisi Larry Mullen Jr-iň 18 ýaşly ogly Elwisi gujaklap duran pursaty görünýär. Bu suratda olaryň ikisi hem köýneksiz. Bu surat suratçy Glen Luchford tarapyndan surata düşürilen. Gürrüňi gidýän topar bu suraty albom we onuň temasy üçin wizual metafora, meňzetme diýip häsiýetlendirýär.
Emma Starowoýtow munuň bilen ylalaşmaýar. Ol “U2“-niň sungat albomy erkekleriň arasyndaky jynsy gatnaşygy höweslendirýär diýýär. Kremlparaz makalalary bilen ýakasyny tanadan “Izwestiýa” gazetiniň aklawçy Ýewgeniý Tonka salgylanyp berýän maglumatyna görä, Starowoýtow ahlak taýdan ýetiren zyýanlarynyň öwezini dolmagyny talap edip, öz oglunyň adyndan Apple kompaniýasyny suda bermäge taýýarmyş.
Eger Apple kompaniýasy ýaşlara “geý propagandasyny” ýaýratmakda günäli tapylsa, onda ol öz Russiýadaky işlerini takmynan 90 gün duruzmaga mejbur edilip, ýa-da oňa 1 million rus rubly, ýagny 19 müň amerikan dollary möçberinde pul jerimesi salnyp bilner.
Düýbi Amerikanyň Kaliforniýa ştatynyň Kupertino şäherinde ýerleşýän Apple halkara tehnologiýa kompaniýasy bolup, ol 1976-njy ýylyň 1-nji aprelinde Steve Jobs, Steve Wozniak we Ronald Waýne tarapyndan döredilipdi.